c: text/html

text:
INQAKU ELINGUMXHOLO
Imibuzo Emithathu Abantu Abangathanda Ukuyibuza UThixo
USUSAN waqala ukubuza imibuzo ngoThixo xa wayeneminyaka esixhenxe, emva kokuba umhlobo wakhe oneminyaka esithoba uAl ehlaselwe sisifo sepoliyo waza wahlaliswa kumatshini wokuphefumla esibhedlele. Ibali lakhe walibhala kwimagazini i-The New York Times kaJanuwari 6, 2013.
Emva kokuba uSusan eye kubona uAl esibhedlele, wabuza unina ukuba: “UThixo angayenza njani into embi kangaka emntwaneni?”
Unina waphendula wathi, “Umfundisi ebeza kuthi uThixo unezizathu zakhe, kodwa mna andizazi ezo zizathu.”
Emva kweminyaka emibini, ngo-1954 uJonas Salk weza neyeza lokuthintela esi sifo, umama kaSusan wathi ufanele ukuba uncedwe nguThixo.
USusan waphendula ngelithi, “Ukuba uThixo wayebancede kudala aba gqirha, uAl ebengayi kuphefumla ngomatshini ngoku.”
USusan uliqukumbela ngelithi inqaku lakhe: “Uthe esweleka [uAl] emva nje kweminyaka esibhozo, ndabe sele ndingasafuni nokuva ngoThixo.”
NjengoSusan, abantu abaninzi abaye behlelwa zizinto ezibuhlungu okanye abaye bazibona baye abazifumana iimpendulo ezanelisayo ngoThixo. Abanye babo baye bayeka ukukholelwa ukuba uThixo ukho. Nakuba abanye besenokungabuphiki ubukho bukaThixo, bayabuthandabuza.
Asikukuba abantu abangakholelwayo ukuba uThixo ukho abazi nto ngokukhonza. Ukusuk’ apho, iba ziicawa kanye ezibenza bagqiba kwelokuba akunakwenzeka ukuba ukho uThixo. Kusenokwenzeka ukuba bavakalelwa kukuba iicawa azikwazanga ukubaphendula imibuzo enzima abanayo ngobomi. Yimibuzo enjani leyo? Isimanga kukuba, imibuzo yabo ifana naleyo bajijisana nayo kwanabo bathi bayakholelwa kuThixo. Khawucinge ngale mibuzo mithathu abantu abaninzi ebebenokumbuza yona uThixo ukuba bebenendlela, nendlela iBhayibhile eyiphendula ngayo.
1 “KUTHENI UTHIXO EVUMA UKUBA ABANTU BANGCUNGCUTHEKE?”
Kutheni bebuza lo mbuzo?
Abaninzi bathi, ‘UThixo onothando ebeza kuzithintela izinto ezibuhlungu ezehlela abantu.’
KHAWUCINGE NGOKU: Sisenokuzibona zingaqhelekanga okanye zisothusa indlela abenza ngayo izinto abantu bolunye uhlanga. Kungalula nokubacingela kakubi ngendlela abenza ngayo izinto. Ngokomzekelo, abanye abantu bathi xa umntu ekujonga ntsho emehlweni xa ethetha ubonakala enyanisekile, ngoxa abanye besithi ziimpawu zokuqaqadeka ezo. Akukho sizathu sakuthi kukho engafanelekanga kuzo zombini ezi ndlela. Kunoko, simele nje sazi ngakumbi ngazo.
Ngaba kungenzeka into efanayo ngendlela esimqonda ngayo uThixo? Abaninzi bacinga ukuba ukungcungcutheka kwabantu kungqina ukuba akukho Thixo. Ngokwahlukileyo koko, abo baye baziqonda izizathu zokuba uThixo evumela ezi ntlungu baqinisekile ukuba ukho.
OKUFUNDISWA YIBHAYIBHILE: Indlela acinga ngayo uThixo yahlukile kwindlela esicinga ngayo. (Isaya 55:8, 9) Yiloo nto indlela enza ngayo izinto, nezizathu zokulinda kwakhe ngaphambi kokuba athathe amanyathelo zisenokusibhida ekuqaleni.
Sekunjalo, iBhayibhile ayisiyaleli ukuba sikholelwe izinto ezingenasihlahla ezifana nokuba “uThixo wenza izinto ngendlela engaziwa mntu.” Endaweni yoko, isikhuthaza ukuba sifunde ngakumbi ngaye, isinceda siqonde nezizathu zendlela enza ngayo, nokuba kutheni ethatha ixesha. * Singakwazi kwanokusondela kuye.—Yakobi 4:8.
2 “KUTHENI IINKONZO ZIZELE YINKWALAMBISA?”
Kutheni bebuza lo mbuzo?
Abanye basenokuthi, ‘ukuba uThixo ebekuxabisa ukunyaniseka, kutheni ke abantu abathi bangabanquli bakhe beziingcuka ezambeth’ ufele lwegusha?’
KHAWUCINGE NGOKU: Masithi mfana uthile ushiya ikhaya lakhe aze alahle ingqeqesho zika yise, aqalise uphila ubomi obutenxileyo. Nakuba uyise engayifuni lento, uyamyeka. Ngaba abantu ababona lo mfana emva kwexesha bamele bagqibe kwelokuba uyise umkhulise kakubi okanye akanaye kwatata lowo? Ngokuqinisekileyo akunjalo! Ngendlel’ efanayo, inkwalambisa ezele ezicaweni ibonisa nje ukuba uThixo uyabayeka abantu bazikhethele indlela abafuna ukubuphila ngayo ubomi babo.
OKUFUNDISWA YIBHAYIBHILE: UThixo uyayenyanya inkwalambisa egqugqisa ezicaweni. (Yeremiya 7:29-31; 32:35) Kodwa, ufuna abantu basebenzise ilungelo labo lokuzikhethela. Abaninzi abathi bakhonza uThixo bakhetha ukulandela iimfundiso zabantu, nokuphila ubomi bukavula zibhuqe.—Mateyu 15:7-9.
Ngokwahlukileyo koko, uThixo wamkela unqulo lwabantu abangenankwalambisa. * UYesu wathi: “Ngako oko bonke baya kwazi ukuba ningabafundi bam, ukuba ninothando phakathi kwenu.” (Yohane 13:35) Olu thando lumele lungabi “naluhanahaniso.” (Roma 12:9) Iinkozo ezininzi azikwazanga kwaphela ukuthobela lo myalelo. Ngokomzekelo, xa kwabulawa abantu ngenxa yobuhlanga eRwanda ngo-1994, amashumi amawaka abantu abulala abantu abakhonza nabo kuba nje bengengabo abesizwe sabo. Ngokwahlukileyo koko, amaNgqina kaYehova akazange abulale mntu, yaye akhusela amanye amaNgqina kunye nabanye abantu, ebeka nobomi bawo esichengeni. Ukuzincama okunjalo kubonisa ukuba unqulo luyakwazi ukungabi naluhanahaniso.
3 “SIPHILELA NTONI?”
Kutheni bebuza lo mbuzo?
Kusenokwenzeka ukuba abanye bazibuza ukuba: ‘kutheni abantu bephila iminyaka nje eyi-80 okanye eyi-90 baze bafe? Yintoni injongo yokuphila loo mbinana yeminyaka?’
KHAWUCINGE NGOKU: Abantu abaninzi abangakholelwayo kuThixo bayaqonda ukuba indlela entsonkothe nenocwangco ngayo indalo imele ukuba inomenzi wayo. Bayabona ukuba umhlaba, ezinye iiplanethi kunye nenyanga zenziwe ngenjongo yokuba kubekho izinto eziphilayo apha emhlabeni. Bathi imithetho elawula indlela indalo esebenza ngayo yenziwe ngobunono kangokuba ukuba ingatshintshwa, nokuba kukancinane, akukho sidalwa sinokuphila emhlabeni.
OKUFUNDISWA YIBHAYIBHILE: Nangona iminyaka embalwa esiyiphila emhlabeni abaninzi beyijonga njengengqina ukuba uThixo akakho, yona indalo ingqina ukuba ukho uMdali. (Roma 1:20) Wayenesizathu sokudala ezi zinto, ibe nenjongo yokuphila kwethu ingqamene ngqo naso. UThixo wabadalela ukuphila ngonaphakade emhlabeni abantu, ibe loo njongo ayikatshintshi.—INdumiso 37:11, 29; Isaya 55:11.
Nangona sinokububona kwindalo ubukho bukaThixo neempawu zakhe, uThixo wayengafuni sazi injongo yakhe ngaloo ndlela. Ukuze sazi ngenjongo yakhe, kwanokuba kutheni siphila, kufuneka sive ngaye siqu. Usiphendula ngendlela elula nengqalileyo eBhayibhileni. * AmaNgqina kaYehova akumema ukuba uzihlole ngokwakho ezi mpendulo kulo Vukani!.
^ isiqe. 17 Ukuze wazi izizathu zokuba uThixo evumela ukuba singcungcutheke, funda isahluko 11 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova. Iyafumaneka naku-www.jw.org/xh.
^ isiqe. 23 Ukuze ufumane iinkcukacha ezingakumbi, funda isahluko 15 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova. Iyafumaneka nakwi-www.jw.org./xh
^ isiqe. 29 Ukuze ufumane iinkcukacha ezingakumbi, funda isahluko 3 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova. Iyafumaneka nakwi-www.jw.org./xh
Funda Okungakumbi
Kutheni UThixo Evumela Ubungendawo Nokubandezeleka?
Baqala njani ubungendawo yaye kutheni uThixo ebuyeke baqhubeka bukho? Ngaba kuya kuze kuphele ukubandezeleka?
Ngaba Zonke Iindlela Zokunqula Ziyafana Yaye Zamkelekile KuThixo?
IBhayibhile iyawuphendula lo mbuzo ngeengongoma ezimbini.
Yintoni Injongo Yobomi?
Ngaba wakha wazibuza, ‘Yintoni injongo yobomi?’ Funda impendulo yalo mbuzo eBhayibhileni yakho.

robotstxt: allowed

filter: keep


text:
Buyintoni UBukumkani BukaThixo?
Impendulo esuka eBhayibhileni
UBukumkani bukaThixo ngurhulumente wokwenene owaqalwa nguYehova uThixo. “
Ubukumkani bukaThixo” bukwabizwa ngokuba ‘
bubukumkani bamazulu’ eBhayibhileni, ekubeni bulawula busezulwini. (Marko 1:14, 15; Mateyu 4:17) Bufana ngeendlela ezininzi noorhulumente babantu, kodwa bugqwese ngento yonke.
- Abalawuli. UThixo uye wamisela uYesu Kristu ukuba ibe nguye umlawuli woBukumkani bakhe yaye uye wamnika igunya elingaphezu kwakhe nabani na okhoyo apha emhlabeni. (Mateyu 28:18) UYesu usebenzisa amandla akhe ukuze enze okulungileyo kuphela, njengoko sele ebonisile ukuba yiNkokeli ethembekileyo nenovelwano. (Mateyu 4:23; Marko 1:40, 41; 6:31-34; Luka 7:11-17) UYesu uye walathiswa nguThixo ukuba akhethe abantu kuzo zonke iintlanga abaza kulawula kunye naye ezulwini “
njengookumkani phezu komhlaba.”—ISityhilelo 5:9, 10.
- Ixesha lokulawula. Ngokungafaniyo noorhulumente babantu, abadla ngokubhanga emva kwexesha, uBukumkani bukaThixo ‘
abunakuze bonakaliswe.’—Daniyeli 2:44.
- Abalawulwa. Nabani na owenza izinto ezifunwa nguThixo unokuba ngumlawulwa woBukumkani bukaThixo, kungakhathaliseki ukuba ngubani okanye ngowaphi.—IZenzo 10:34, 35.
- Imithetho. Imithetho (okanye imiyalelo) yoBukumkani bukaThixo ayipheleli nje ekusinqandeni ukuba singenzi nto imbi. Inceda abantu bakwazi ukuziphatha. Ngokomzekelo, iBhayibhile ithi: “
‘Uze umthande uYehova uThixo wakho ngentliziyo yakho iphela nangomphefumlo wakho uphela nangengqondo yakho iphela.’ Lo ngowona myalelo mkhulu nowokuqala. Owesibini, njengawo, ngulo, ‘Uze umthande ummelwane wakho njengawe siqu.’” (Mateyu 22:37-39) Ukuthanda uThixo nommelwane kunceda abalawulwa boBukumkani benze izinto eziza kunceda abanye.
- Imfundiso. Nangona uBukumkani bukaThixo bubekela abalawulwa babo imilinganiselo ephezulu, buphinde bubancede bakwazi ukuphila ngayo.—Isaya 48:17, 18.
- Injongo. UBukumkani bukaThixo abutyebisi abalawuli ngokucinezela abalawulwa. Kunoko, buza kuphumeza ukuthanda kukaThixo, kuquka isithembiso sokuba abantu abamthandayo baza kuphila ngonaphakade kumhlaba oyiparadesi.—Isaya 35:1, 5, 6; Mateyu 6:10; ISityhilelo 21:1-4.
Funda Okungakumbi
Buyintoni UBukumkani BukaThixo?
Abantu abaninzi bayawazi uMthandazo weNkosi. Litheth’ ukuthini ibinzana elithi: “Mabufike ubukumkani bakho”?


text:
EZOMTHETHO NAMALUNGELO ABANTU
EArmenia
AmaNgqina KaYehova Okuqala Ukugqiba Imisebenzi Karhulumente Engenanto Yokwenza Nomkhosi EArmenia
AmaNgqina aseArmenia anceda ilizwe lawo ngendlela ewashiya enezazela ezicocekileyo neluncedo nakwabanye abantu.
Ukwenziwa Kweenkonzo Ezingenakuthanani Nomkhosi Kuyaphumelela EArmenia
AmaNgqina kaYehova akule nkqubo, abantu abasebenza nawo nabaphathi bathetha ngokuhamba kakuhle kweli phulo.
IArmenia Ivula Ithuba Lomsebenzi Wabantu Abangafuniyo Ukuya Emkhosini
Kubonakala ngathi urhulumente waseArmenia ude wavuma ukuba abantu banelungelo lokwala ukuya emkhosini ngenxa yokungavunyelwa zizazela zabo. Aliqela amaNgqina kaYehova aye avunyelwa ukuba enze le misebenzi.


text:
Iimpendulo Zemibuzo YeBhayibhile
Kutheni simele sithandazele ukuba bufike uBukumkani bukaThixo?
UBukumkani bukaThixo ngurhulumente wasezulwini. UYesu waxelela abalandeli bakhe ukuba bathandazele ukufika kwabo kuba buza kubuyisela ubulungisa noxolo emhlabeni. Akakho urhulumente wabantu onokuphelisa ugonyamelo, umkhethe, okanye izifo; buBukumkani bukaThixo kuphela obunako. UThixo unyule uNyana wakhe uYesu, ukuba abe nguKumkani eBukumkanini bakhe. Kwakhona uYehova uye wanyula iqela labalandeli bakaYesu ukuba lilawule kunye naye eBukumkanini.—Funda uLuka 11:2; 22:28-30.
Kungekudala, uBukumkani bukaThixo buza kutshabalalisa bonke abantu abaluchasayo ulawulo lukaThixo. Ngoko xa sithandazela ukuba uBukumkani bukaThixo bufike, sicela ukuba urhulumente kaThixo athabath’ indawo yabo bonke oorhulumente babantu.—Funda uDaniyeli 7:13, 14; ISityhilelo 11:15, 18.
Kutheni uBukumkani bukaThixo bubalulekile nje ebantwini?
UYesu uyafaneleka njengoKumkani kuba unovelwano. Njengoko enguNyana kaThixo, ukwanamandla okunceda bonke abo bakhala kuThixo becela uncedo.—Funda iNdumiso 72:8, 12-14.
UBukumkani bukaThixo buya kubanceda bonke abo babuthandazela ngokunyanisekileyo nabaphila ngokuvumelana nokuthanda kukaThixo. Akusayi kuze uzisole ukuba ufunda oko kuthethwa yiBhayibhile ngoBukumkani bukaThixo.—Funda uLuka 18:16, 17; Yohane 4:23.
Funda Okungakumbi
Buyintoni UBukumkani BukaThixo?
Abantu abaninzi bayawazi uMthandazo weNkosi. Litheth’ ukuthini ibinzana elithi: “Mabufike ubukumkani bakho”?
Ngaba UThixo Angandinceda Xa Ndithandaza?
Ngaba uThixo uzikhathalele iingxaki zethu?


text:
ULUTSHA LUYABUZA
Ndinokuyeka Njani Ukuzibekela Amangomso Izinto?
Ngaba ukruqukile kukusoloko uwugqiba kade umsebenzi wasekhaya okanye wesikolo? Kufuneka uyeke ukuzibekela amangomso izinto! Eli nqaku liza kukunceda uyeke ukuzibekel’ amangomso izinto, enoba
Emva kokuba ufunde eli nqaku, yenza lo mdlalo wethu ungokuzibekel’ amangomso izinto.
IBhayibhile ithetha ngento ebuhlungu ebangelwa kukuzibekel’ amangomso izinto. Ithi: “
Olinda umoya akayi kuyihlwayela imbewu; nokhangela amafu akayi kuvuna.”—INtshumayeli 11:4.
Khawuqwalasele ezinye zezinto ezisenokubangela le ngxaki nendlela onokuyiyeka ngayo.
Ubona ngathi lo ngumsebenzi onzima.
Masiyithethe yona inyani—eminye imisebenzi inzima kangangokuba usuka nje uyibekele elinye ixesha. Nanga amanye amacebiso ambalwa.
Wahlulahlule. “
Nokuba ndiyazi ukuba umsebenzi wam usemva kakhulu, ndizama ukuwuleqa ngokwenza into ibe nye ngexesha,” itsho njalo enye intombi egama linguMelissa.
Wenze ngoko nangoko. “
Wenze kanye ngexesha owufumana ngalo, nokuba uwubhala nje kwizinto oza kuzenza okanye ubhala ezinye zeendlela oza kuwenza ngazo ungekazilibali.”—UVera.
Cela uncedo. Kusenokwenzeka ukuba abazali okanye ootitshala bakho bakhe bakuyo le ngxaki. Unokufumana amacebiso athile kwindlela abenza ngayo. Mhlawumbi banokukunceda ucingisise kakuhle ngendlela oza kuwenza ngayo.
Icebiso “
Zenzele ucwangciso. Liyinyaniso lona elokuba loo nto ithetha ukuba kuza kufuneka uwenze ngocwangco umsebenzi wakho uze uzimisele ukulandela indlela owucwangcise ngayo, loo nto iyasebenza—wenza yonke into ngexesha layo.”—UAbbey.
Akunamdla.
Amaxesha amaninzi imisebenzi yesikolo oyenzayo inezinto ezikudikayo. Ngoko yintoni onokuyenza xa ungenamdla kumsebenzi ekufuneka uwenzile? Zama ezi zinto.
Cinga isizathu sokuba kufuneke uwenze kwangoko. Ngokomzekelo, cinga indlela oza kuvuya ngayo wakuwugqiba. Intombazana egama linguAmy ithi: “
Ndivuya kakhulu xa ndiyigqibe ngexesha elifunekayo into okanye ngaphambi kwexesha kuba ingqondo iyaphola”.
Zikhumbuze ngemiphumo. Xa uzilazila, udinwa ingqondo yaye usenokungawenzi kakuhle umsebenzi. IBhayibhile ithi: “
Uza kuvuna kanye le nto uyilimileyo.”—Galati 6:7, iGood News Translation.
Zibekele ixesha lokuwugqiba elingaphambi kwelo ufuneka ngalo. Intombazana egama linguAlicia ithi: “
Kuyandinceda ukuzixelela ukuba umsebenzi ufuneka kusuku okanye kwezimbini ngaphambi kwelona xesha ufuneka ngalo. Nditsho ndikwazi ukuphinda ndiwujonge ndize ndibe nosuku okanye ezimbini endingenzi nto ngazo.”
Icebiso “
Yonke into ixhomekeke engqondweni. Zixelele ukuba uza kuwenza lo msebenzi yaye akuzukuvumela nto ikuphazamise. Xa ndizixelele kanjalo, ndiza kwenza yonke into ekufuneka ndiyenzile.”—UAlexis.
Uxakekile.
UNathan uthi: “
Abantu basoloko besithi ndizibekel’ amangomso izinto, kodwa bandidlel’ indlala! Abayiqondi indlela endixakeke ngayo!” Ukuba ucinga ngale ndlela, khawuzame la macebiso.
Qala ngokwenza izinto ezilula. Intombazana egama linguAmber ithi: “
Omnye umntu wakha wandixelela ukuba, ukuba into oza kuyenza uza kuyigqiba ngemizuzu engaphantsi kwemihlanu, umele uyenze ngoko nangoko. Leyo yinto efana nokucoca, ukuxhoma iimpahla zakho, ukuhlamba izitya nokufowuna.”
Qala ngezinto ezibalulekileyo. IBhayibhile ithi: ‘
Qiniseka ngezinto ezibaluleke ngakumbi.’ (Filipi 1:10) Unokuyenza njani loo nto kubomi bakho bemihla ngemihla? Intombazana egama linguAnna ithi: “
Ndibhala yonke imisebenzi yesikolo ekufuneka ndiyenze nexesha efuneka ngalo. Kodwa eyona nto ibalulekileyo, ndibhala ixesha endiza kuwenza ngalo nendiza kuwugqiba ngalo umsebenzi ngamnye.”
Ngaba oko kuvakala ngathi kukuzibekela imithetho engqongqo? Khawuphinde uyicinge le nto! Ingongoma yile, xa uzenzela ucwangciso, ixesha lixhomekeke kuwe, awulawulwa lilo. Xa kunjalo, akuyi kuxinana ingqondo. UKelly uthi: “
Ukuyiceba kakuhle indlela endiza kusebenza ngayo kundenza ndizole yaye izinto zihamba ngendlela endicebe ngayo.”
Makungabikho nto ikuphazamisayo. UJennifer uthi: “
Xa ndiza kwenza umsebenzi wam ndixelela wonke umntu osendlwini. Ukuba kukho into abafuna ndiyenze, ndiyabacela ukuba bandixelele ngaphambi kokuba ndiqalise umsebenzi wam. Ndicima ifowuni nee-email.”
Icebiso “
Nantoni na omele uyenze iya kulinda ude uyenze. Ngoko, kunokuba uhlale ucinga ngayo, kubhetele uyenze, wahlukane nayo. Ukuba wenjenjalo, ingqondo iya kuphola imini yonke.”—UJordan.


text:
Unokuba Nenxaxheba Ekomelezeni Umanyano LobuKristu—Njani?
‘Ngokuphuma kuye, wonke umzimba umanyaniswa ndawonye ngemvisiswano, uze wenziwe usebenzisane.’—EFESE 4:16.
IINGOMA: 53, 107
1. Yintoni ephawulekayo kwindlela uThixo nabantu bakhe ababesebenza ngayo ukususela ekuqaleni?
UYEHOVA noYesu bebesoloko bemanyene ukususela ekuqaleni kwendalo. UYehova wadala uYesu ngaphambi kwayo nantoni na enye, waza yena uYesu wasebenza naye “njengomsebénzi onobuchule.” (IMizekeliso 8:30) Abakhonzi bakaYehova nabo babesebenza ngomanyano. Ngokomzekelo, uNowa nentsapho yakhe bakha umkhombe kunye. Kamva, amaSirayeli asebenza ngomanyano ekwakheni umnquba, awuchithe, aze awufudusele kwezinye iindawo. Xa esetempileni, ayecula aze adlale izixhobo zomculo kunye, ukuze adumise uYehova ngomculo omnandi. Abantu bakaYehova babekwazi ukuzenza zonke ezi zinto kuba babesebenza ngomanyano.—Genesis 6:14-16, 22; Numeri 4:4-32; 1 Kronike 25:1-8.
2. (a) Yintoni ephawulekayo ngebandla lamaKristu okuqala? (b) Yiyiphi imibuzo esiza kuyiphendula?
2 AmaKristu enkulungwane yokuqala nawo ayesebenza ngomanyano. Umpostile uPawulos wathi nangona ayeneziphiwo nemisebenzi engafaniyo, ayemanyene. Onke ayelandela inkokeli yawo enguYesu Kristu. UPawulos wawafanisa nomzimba onamalungu ahlukahlukeneyo asebenzisanayo. (Funda eyoku-1 kwabaseKorinte 12:4-6, 12.) Kodwa kuthekani ngathi namhlanje? Sinokusebenza njani ngomanyano kumsebenzi wokushumayela, ebandleni nasentsatsheni?
UKUMANYANA KUMSEBENZI WOKUSHUMAYELA
3. Nguwuphi umbono awaba nawo umpostile uYohane?
3 Ngenkulungwane yokuqala, umpostile uYohane waba nombono weengelosi ezisixhenxe ezazivuthela amaxilongo. Xa eyesihlanu yavuthela elayo ixilongo, uYohane wabona “inkwenkwezi eyayiwele emhlabeni ivela ezulwini.” Loo ‘nkwenkwezi’ yavula ngesitshixo ucango lomngxuma onzulu, omnyama. Kwaphuma umsi omkhulu apho emngxunyeni, kwaza kuwo kwaphuma igquba leenkumbi. Endaweni yokuba ezo nkumbi zitshabalalise imithi okanye izityalo, zahlasela abo “bangenalo itywina likaThixo emabunzini abo.” (ISityhilelo 9:1-4) UYohane wayesazi ukuba igquba leenkumbi linokwenza umonakalo omkhulu, kuba lalikhe lawenza eYiputa ngexesha likaMoses. (Eksodus 10:12-15) Iinkumbi ezabonwa nguYohane zimela amaKristu athanjisiweyo ashumayela ngokutshatyalaliswa konqulo lobuxoki. Ancediswa zizigidi zabantu abanethemba lokuphila ngonaphakade emhlabeni. Xa bebonke, bawenza ngomanyano lo msebenzi wokushumayela. Oku kuye kwanceda abantu abaninzi balushiya unqulo lobuxoki, baza bakhululeka ekulawulweni nguSathana.
Sishumayela emhlabeni wonke kuba sisebenzisana ngomanyano
4. Nguwuphi umsebenzi abanawo abantu bakaThixo, ibe yiyiphi ekuphela kwendlela abanokuphumelela ngayo?
4 Sinomsebenzi wokushumayela ‘iindaba ezilungileyo’ emhlabeni wonke ngaphambi kokuba sifike isiphelo. Mkhulu ngokwenene lo msebenzi! (Mateyu 24:14; 28:19, 20) Kufuneka simeme bonke abo ‘banxaniweyo’ beze kusela “amanzi obomi,” oko kukuthi, sibafundise inyaniso eseBhayibhileni bonke abo bafuna ukuyazi. (ISityhilelo 22:17) Kodwa sinokukwenza oku kuphela ukuba ‘simanyaniswe ndawonye ngemvisiswano,’ ibe siyasebenzisana ebandleni.—Efese 4:16.
5, 6. Simanyene njani njengoko sishumayela iindaba ezilungileyo?
5 Ukuze sifikelele abantu abaninzi kangangoko sinako, kufuneka silungelelane kumsebenzi wethu wokushumayela. Ulwalathiso esilufumana emabandleni lusinceda sikuphumeze oku. Emva kwengxubusho yentsimi, siya ebantwini ukuze sibaxelele ngeendaba ezilungileyo zoBukumkani. Sibanika neencwadi ezisekelwe eBhayibhileni. Enyanisweni, sele sihambise izigidi zazo emhlabeni wonke. Ngamanye amaxesha siye sibe nenxaxheba kumaphulo akhethekileyo okushumayela. Xa usenza lo msebenzi, umanyana nezigidi zabanye abawenzayo emhlabeni wonke! Ukwasebenza neengelosi, ezincedisa abantu bakaThixo ekushumayeleni iindaba ezilungileyo.—ISityhilelo 14:6.
6 Hayi indlela ekuvuyisa ngayo ukufunda kwiNcwadi Yonyaka ngolwando olubangelwa kukushumayela emhlabeni wonke! Cinga nangendlela esimanyana ngayo emhlabeni wonke njengoko simemela abantu kwiindibano zethu. Kuzo, sifumana imfundiso efanayo. Iintetho, iidrama nemiboniso, zisikhuthaza ukuba simkhonze ngamandla ethu onke uYehova. Sikwamanyana nabazalwana noodadewethu abasemhlabeni wonke, xa sisiya eSikhumbuzweni unyaka nonyaka. (1 Korinte 11:23-26) Sihlanganisana ngosuku olunye uNisan 14, emva kokutshona kwelanga, ukuze sibonise umbulelo ngoko uYehova asenzele kona, nokuze sithobele umyalelo kaYesu. Yaye kwiiveki ezingaphambi kwesikhumbuzo, sisebenza kunye ukuze simeme abantu abaninzi kangangoko ukuba babe kunye nathi kwesi siganeko sibalulekileyo.
7. Njengoko sisebenza ngomanyano, yintoni esiyiphumezayo?
7 Inkumbi enye ayinakwenza monakalo ungako. Nathi ke xa sishumayela sodwa, asinakubafikelela bonke abantu. Kodwa ngenxa yokuba sisebenza ngomanyano, siyakwazi ukuxelela izigidi zabantu ngoYehova size sibancede bamdumise baze bamzukise.
UKUMANYANA EBANDLENI
8, 9. (a) Nguwuphi umzekeliso owasetyenziswa nguPawulos ukufundisa amaKristu ukuba ahlale emanyene? (b) Sinokusebenzisana njani ebandleni?
8 UPawulos wachazela amaEfese indlela ibandla elilungelelaniswe ngayo, waza wathi bonke ebandleni bamele ‘bakhule ezintweni zonke.’ (Funda amaEfese 4:15, 16.) Wazekelisa ngomzimba ukuze abonise ukuba mKristu ngamnye unokunceda ibandla limanyane lize lilandele uYesu, iNkokeli yebandla. Wathi onke amalungu omzimba ‘ayasebenzisana.’ Ngoko enoba siselula okanye sikhulile, sisempilweni okanye akunjalo, yintoni enokwenziwa ngumntu ngamnye?
Ungalinceda njani ibandla ukuba lihlale limanyene?
9 UYesu umisele abadala ukuba bakhokele ibandla, ibe ufuna sibahlonele size silandele ulwalathiso abasinika lona. (Hebhere 13:7, 17) Akusoloko kulula ukwenza oku. Kodwa sinako ukucela uYehova asincede. Umoya wakhe oyingcwele unokusinceda sithobele naluphi na ulwalathiso esilufumana kubadala. Cinga nangendlela esinokulinceda ngayo ibandla ukuba sithobekile yaye sisebenzisana ngomanyano nabadala. Ibandla liya kumanyana, lize lithandane ngakumbi.
10. Izicaka zolungiselelo zinceda njani ekugcineni umanyano lwebandla? (Jonga umfanekiso osekuqaleni.)
10 Izicaka zolungiselelo nazo ziyanceda ekugcineni umanyano lwebandla. Zisebenza nzima zincedisa abadala, ibe siyakuxabisa oko. Ngokomzekelo, ziyaqinisekisa ukuba iincwadi esiza kuzisebenzisa entsimini zanele, zize zamkele nabantu abeza kwiintlanganiso zethu. Zisebenza nzima nasekulungiseni iHolo yoBukumkani zize ziyigcine icocekile. Xa sisebenzisana naba bazalwana, siyamanyana size sikhonze uYehova ngolungelelwano.—Thelekisa iZenzo 6:3-6.
11. Abasebatsha banokuncedisa njani ekugcineni umanyano lwebandla?
11 Abanye abadala baneminyaka emininzi besebenza nzima ebandleni. Kodwa mhlawumbi ngoku abasakwazi ukwenza imisebenzi emininzi njengakuqala, kuba bayaluphala. Abazalwana abasebatsha banokuncedisa. Ukuba bayaqeqeshwa, banokwenza imisebenzi engakumbi ebandleni. Xa izicaka zolungiselelo zisebenza nzima, zisenokuba ngabadala ekuhambeni kwexesha. (1 Timoti 3:1, 10) Abanye abadala abasebatsha baye benza inkqubela engakumbi. Ngoku bakhonza njengabaveleli besiphaluka, yaye banceda abazalwana noodade emabandleni amaninzi. Siyayixabisa into yokuba abo basebatsha bekulungele ukukhonza abazalwana noodade.—Funda iNdumiso 110:3; INtshumayeli 12:1.
UKUMANYANA ENTSATSHENI
12, 13. Yintoni enokunceda bonke entsatsheni basebenzisane ngomanyano?
12 Sinokuwanceda njani amalungu eentsapho zethu ukuba asebenzisane ngomanyano? Ukwenza unqulo lwentsapho veki nganye kunokusinceda. Xa abazali nabantwana bechitha ixesha kunye befunda ngoYehova, uthando lwabo luyomelela. Ngelo xesha, banokuqhelisela oko baza kukuthetha entsimini. Ibe xa bebona indlela bonke entsatsheni abamthanda ngayo uYehova nabafuna ngayo ukumkholisa, basondelelana nangakumbi.
Xa indoda nomfazi bemthanda uYehova yaye bemkhonza kunye, baya konwaba baze bamanyane emtshatweni
13 Indoda nomfazi banokusebenzisana njani ngomanyano? (Mateyu 19:6) Xa bobabini bemthanda uYehova yaye bemkhonza kunye, baya konwaba baze bamanyane emtshatweni. Bamele bathandane njengoAbraham noSara, uIsake noRebheka, kunye noElikana noHana. (Genesis 26:8; 1 Samuweli 1:5, 8; 1 Petros 3:5, 6) Xa indoda nomfazi bekwenza oku, bayamanyana baze basondele kuYehova.—Funda iNtshumayeli 4:12.
14. Ukuba indoda okanye umfazi wakho akamkhonzi uYehova, ungenza ntoni ukuze ugcine umtshato wakho womelele?
14 IBhayibhile itsho ngokucacileyo ukuba asimele sitshate nabantu abangamkhonziyo uYehova. (2 Korinte 6:14) Sele kunjalo, bakho abazalwana noodade abatshate nabantu abangengawo amaNgqina kaYehova. Bambi bayifumana inyaniso sele betshatile, kodwa amaqabane abo awazange abe ngamaNgqina. Abanye bona batshata namaNgqina awathi kamva ayishiya intlangano. Kwezi meko, amaKristu enza konke okusemandleni ukugcina imitshato yawo yomelele, ngokuthobela isiluleko seBhayibhile. Oku akusoloko kulula. Ngokomzekelo, uMary nomyeni wakhe uDavid, babekhonza uYehova kunye. UDavid wayeka ukuya ezintlanganisweni. Kodwa uMary waqhubeka ezama ukuba ngumfazi olungileyo, ebonisa iimpawu zobuKristu. Wafundisa nabantwana bakhe abathandathu ngoYehova, waza waqhubeka esiya kwiintlanganiso nakwiindibano. Kwiminyaka kamva, xa abantwana babesele bekhulile baza bemka ekhaya, uMary waqhubeka ekhonza uYehova nangona kwakunzima kuye. Kodwa, uDavid waqalisa ukufunda iimagazini awayezishiyelwa nguMary. Ekuhambeni kwexesha, waqalisa ukubakho kwezinye iintlanganiso kwakhona. Umzukulwana wakhe oneminyaka emithandathu ubudala wayesoloko emgcinela isitulo, yaye xa engakhange abekho wayesithi, “Khange ndikubone esifundweni namhlanje tamkhulu.” UDavid waphinda wabuyela kuYehova emva kweminyaka eyi-25, yaye yena nomfazi wakhe bakhonza uYehova kunye ngovuyo kwakhona.
15. Izibini ezikhulileyo zinokuzinceda njani ezo ziselula?
15 Namhlanje uSathana uhlasela iintsapho. Esi sesinye sezizathu zokuba indoda nomfazi abakhonza uYehova bemele bamanyane. Nokuba sele nitshate ixesha elide kangakanani na, cinga ngezinto onokuzithetha nonokuzenza ukuze womeleze umtshato wakho. Ukuba nisisibini esikhulileyo, ninokuba ngumzekelo omhle kwizibini eziselula. Mhlawumbi ningamema isibini esiselula xa nisenza unqulo lwentsapho. Eso sibini siza kubona ukuba, kungakhathaliseki ukuba sele kukudala kangakanani na abantu betshatile, bamele baqhubeke bethandana yaye bemanyene.—Tito 2:3-7.
“MASINYUKE SIYE ENTABENI KAYEHOVA”
16, 17. Yintoni abakhangele phambili kuyo abakhonzi bakaYehova abamanyeneyo?
16 Xa amaSirayeli ayesiya kwimithendeleko eYerusalem, ayesebenzisana ngomanyano. Ayelungiselela yonke into awayeza kuyidinga kolo hambo. Emva koko, ayehamba kunye encedana. Ukufika kwawo etempileni, ayemdumisa yaye emkhonza kunye uYehova. (Luka 2:41-44) Nathi namhlanje, njengoko silungiselela ukuphila kwihlabathi elitsha, simele senze konke okusemandleni ethu ukuze sisebenzisane ngomanyano. Ngaba zikho ezinye iindlela ocinga ukuba unokukwenza ngazo oku?
17 Abantu ehlabathini bayaphikisana, bade balwe ngezinto ezininzi. Kodwa thina sinombulelo kuba uYehova esincede saba noxolo, saza sayiqonda inyaniso! Abantu bakhe emhlabeni wonke bamkhonza ngendlela emkholisayo. Bamanyene ngeyona ndlela, ngakumbi kule mihla yokugqibela. Njengoko uIsaya noMika baprofetayo, ‘sinyuka kunye ukuya entabeni kaYehova.’ (Isaya 2:2-4; funda uMika 4:2-4.) Olunjani lona uvuyo esiya kuba nalo, xa bonke abantu emhlabeni ‘bemanyaniswa ndawonye ngemvisiswano’ ekukhonzeni uYehova!


text:
Kutheeti Uriyadi mp3, Kutheeti Uriyadi mp3 download, Kutheeti Uriyadi mp3 song, Kutheeti Uriyadi song download, Kutheeti Uriyadi songspk, Kutheeti Uriyadi djmaza, Kutheeti Uriyadi mp3skull, download Kutheeti Uriyadi, Kutheeti Uriyadi free download, Kutheeti Uriyadi, download Kutheeti Uriyadi song, download Kutheeti Uriyadi mp3, download free Kutheeti Uriyadi, Kutheeti Uriyadi songspk mp3, Kutheeti Uriyadi 320kbps, Kutheeti Uriyadi music, Kutheeti Uriyadi free
Free Songspk Kutheeti Uriyadi Music, 320 kbps - Mp3skull, Kutheeti Uriyadi Djmaza All Versions, Play Online
Copyright © 2011 - 2016 Mp3Skull WebMusic.in | Bollywood Songs. All Rights Reserved.


text:
JULAYI 10, 2015
EUKRAINE
Ayahlaselwa Ngenxa Yeenkolelo Zawo KwiMpuma YeUkraine
Eqhutywa kukucaphukela unqulo, amaqela axhobileyo kwimpuma yeUkraine aqweqwedisa aza aphatha kakubi amaNgqina kaYehova ayi-26 ukususela ngoAgasti 2014. AmaNgqina amaninzi ahlala kuloo ngingqi, ibe aziwa ngomsebenzi wawo wokushumayela nokungathathi icala kwiipolitiki. Amanye amalungu amaqela axhobileyo aye asebenzisa ithuba lokungabikho komthetho nocwangco kwelo lizwe aza awaphathel’ imbengwane amaNgqina ngokuwaphatha ngenkohlakalo. *
Iziganeko Zenkohlakalo
NgoMeyi 21, 2015, amapolisa abamba amadoda amabini angamaNgqina aneminyaka engaphezu kweyi-60 kwidolophu yaseStakhanov ngenxa yokuba ayesenza umsebenzi wonqulo. Atyholwa ngokuphazamisa uxolo aza agwetywa iintsuku eziyi-15 ngaphaya kwezitshixo. Ngoxa ayevalelwe ngamapolisa, la maNgqina mabini atyholwa ngokuba ziintlola ibe ayephekw’ esophulwa ngemibuzo ngentlangano yamaNgqina kaYehova. Amalungu ebandla abhena kumtshutshisi wasekuhlaleni ukuba awakhulule la madoda kodwa wasikhaba eso sicelo. Iintsapho namanye amaNgqina ayengavunyelwa ekuqaleni ukuya kubona la madoda mabini kodwa kamva avunyelwa ukusa ukutya, impahla namayeza kathathu ngeveki. Elinye iNgqina lakhululwa ngoJuni 2, 2015 laza elinye lakhululwa ngosuku olulandelayo. Ayalelwa ukuba ayishiye loo ngingqi.
NgoMeyi 17, 2015, eNovoazovsk amadoda axhobileyo abamba amaNgqina kaYehova amane, awagquma amehlo aza awakhomba ngompu awasa kwikomkhulu lamajoni asekuhlaleni. Awabetha kanobomi loo maNgqina kangangeeyure ezimbini ewoyikisa nangokuwabulala. Anyanzelisa ukuba iNgqina eliselula libe lilungu lomkhosi wawo nokuba onke amanye amaNgqina avume ukuba inkolo yobuOthodoki kuphela konqulo lokwenyaniso. AmaNgqina akhululwa emva kokuchitha ubusuku kwintolongo exineneyo.
NgoJanuwari 22, 2015, amadoda amathathu athimba iNgqina emsebenzini walo eDonetsk. Intsapho yalo yayingayazi apho likhoyo nesizathu sokuba libe kuloo ndawo. Ngoxa lalivalelwe lacacisa ngokuphindaphindiweyo ngesizathu sokungathathi kwalo icala kwezopolitiko ibe lakhululwa emva kweentsuku ezisithoba.
NgoAgasti 9, 2014, ilungu lomkhosi wasekuhlaleni elixhobileyo laqweqwedisa amaNgqina amabini eStakhanov, eLuhansk. Ngoxa ayebanjiwe kangangeentsuku ezintandathu abethwa ngokuphindaphindiweyo aza oyikiswa ngokubulawa. Kwakhona ayengakunikwa ukutya okunesondlo, amanzi, impahla namayeza. Abaqweqwedisi bazama ukuwanyanzela ukuba alukhanyele ukholo lwawo, aphindaphinde izivumo zokholo zamaOthodoki aze akhonze imifanekiso yonqulo nto leyo eyayibonisa ngokucacileyo ukuba banengxaki nonqulo. Nakuba ayephathwa ngale ndlela, amaNgqina awazange anikezele.
AmaNgqina KaYehova aphila ngokuvumelana neenkolelo zawo yaye awalwi, awagayi nkxaso okanye axhase ngemali amaqela omkhosi alwayo eUkraine. Amaqela axhobileyo aye ahlasela amaNgqina ngenxa yokungathath’ icala nangokungathobeli kwawo iinkolelo zobuOthodoki. Olu hlaselo lwaluqatha ukuze anyanzeleke ukuba alukhanyele ukholo lwawo.
Ukunyamezela Phantsi Kweentshutshiso
Ekubeni urhulumente walo mmandla engazinzanga, amaNgqina akakancedakali. Ezi ziganeko nezinye ezinjengazo aye azichazela abantu abasehlabathini lonke kuquka iUN Special Rapporteur on Torture.
Phezu kwabo nje ubunzima abunyamezeleyo, amaNgqina KaYehova kwimpuma yeUkraine, azimisele ukuhlala engathath’ icala ibe aza kuqhubeka nokunqula elumkile. Anethemba lokuba amagunya asekuhlaleni aza kuwakhusela amalungelo abantu asisiseko enkululeko yonqulo.
^ isiqe. 2 Amadoda axhobileyo ahlasela uYuriy, okumfanekiso osekuqaleni, ngenxa yokuba eliNgqina likaYehova. Ngaxa lithile, ammisa endleleni xa wayebuya kwinkonzo yonqulo lwakhe, ukanti kangangezihlandlo ezibini amhlasela endlini yakhe. Anyanzelisa ukuba alukhanyele ukholo lwakhe aze ayeke ukuba liNgqina likaYehova.
Funda Okungakumbi
Kutheni AmaNgqina KaYehova Engayi Emfazweni?
Ehlabathini lonke amaNgqina kaYehova aziwa ngokungafuni ukungenelela iimfazwe. Khawufunde ukuba kutheni sisaziwa ngolu hlobo.


text:
IZINTO EZENZIWA XA KUFUNDWA IBHAYIBHILE
Izinto Ezenziwa Xa Kufundwa IBhayibhile
UThixo Wawuphendula Umthandazo Wakhe
Funda ngoNehemiya, owathandaza kuThixo ecela uncedo. Zikhuphelele, uze ufunde eli bali leBhayibhile, malibe ngathi lenzeka ngokwenene!
OKUNGAKUMBI
Thobeka Xa Ulungiswa
Yintoni esiyifundayo kwindlela uNatan awamlungisa ngayo uDavide?
Lumkela Iminqweno Engalunganga
Yiba ngathi uyayibona into eyenzekayo phakathi kukaDavide noBhatshebha. Yintoni esinokuyifunda kweli bali?
UThixo Uphilisa UHezekiya
Funda eli bali leBhayibhile ukuze ubone indlela onokuyiphucula ngayo imithandazo yakho.


text:
IZINTO EZENZIWA XA KUFUNDWA IBHAYIBHILE
IZINTO EZENZIWA XA KUFUNDWA IBHAYIBHILE
Thobeka Xa Ulungiswa
Funda indlela uDavide awaguquka ngayo kwisono awasenza noBhatsheba nesizathu sokuba axolelwe nguYehova. Zikhuphelele esi sifundo, ufunde ibali leBhayibhile uze uyenze iphile le nto uyifundayo!
OKUNGAKUMBI
Lumkela Iminqweno Engalunganga
Yiba ngathi uyayibona into eyenzekayo phakathi kukaDavide noBhatshebha. Yintoni esinokuyifunda kweli bali?
UThixo Uphilisa UHezekiya
Funda eli bali leBhayibhile ukuze ubone indlela onokuyiphucula ngayo imithandazo yakho.
UThixo Wawuphendula Umthandazo Wakhe
Funda ngoNehemiya, uze ubone indlela awancedwa ngayo ukuze ajongane nabachasi.


text:
MATSHI 13, 2014
EZAZWENIBANZI
AmaNgqina kaYehova Enza INguqulelo Yehlabathi Elitsha Enamagama Amakhulu
ENEW YORK—Kwiinzame zawo zokuqiniseka ukuba iBhayibhile ifunyanwa ngabant’ abaninzi, amaNgqina kaYehova aye enza iNguqulelo Yehlabathi Elitsha YeZibhalo Ezingcwele enamagama amakhulu. Le Bhayibhile yenziwa eUnited States naseJapan yaye kuza kuprintwa zibe yi-424 000.
AmaNgqina akhulula iNguqulelo Yehlabathi Elitsha kwintlanganiso eyasasazwa kumazwe ayi-31, ngo-Oktobha 5-6, 2013. Kuyaqala ukwenziwa uhlaziyo olunje ukususela ngonyaka ka-1984. Ngo-Oktobha 7, 2013, le Bhayibhile ibisele ifumaneka kwi-JW Library esebenza kwiifowuni nakwiikhompyutha eyenziwe ngamaNgqina kaYehova, ukuza kuthi ga ngoku iye yadawunlowudwa izihlandlo eziyi-1,4 miliyoni. Le nguqulelo ihlaziyiweyo ifumaneka nakwi-Intanethi ku-www.jw.org.
INguqulelo Yehlabathi Elitsha ehlaziyiweyo ineembekiselo eziphantse zibe yi-60 000 ukuze incede abafundi bakuqonde ngakumbi oko kuseBhayibhileni. Kukwakho nemizobo emibalabala, iimaphu ezibonisa amazwe akudala kunye nezicangca ezisibonisa indlela ababephila ngayo abantu ngamaxesha okubhalwa kweBhayibhile. Kukho isihlomelo esicacisa indlela iBhayibhile eguqulelwa ngayo nembali yendlela iBhayibhile eye yabhalwa yaza yagcinwa ngayo.
KwiNguqulelo Yehlabathi Elitsha ka-1984, igama likaThixo lalibhalwe izihlandlo ezimalunga neziyi-7 000. Le nguqulelo ihlaziyiweyo ka-2013, ilibhale kanye kweza ndawo belikuzo igama likaThixo kumacwecwe akudala. Olunye uhlolisiso oluye lwenziwa kwiMisongo eyafunyanwa kuLwandle Olubomvu neminye yakudala, lubonisa ukuba kukho ezinye iindawo ezintandathu igama likaThixo elivela kuzo, ibe olo tshintsho luye lwenziwa kule nguqulelo ihlaziyiweyo. Ezi ndawo zifumaneka kuBagwebi 19:18; nakweyoku-1 kaSamuweli 2:25; 6:3; 10:26; 23:14, 16. Kukho isihlomelo esicacisa igama likaThixo ngesiHebhere nesiGrike sakudala, nokuvela kwalo kwiinguqulelo zeBhayibhile nakwiilwimi ezininzi zanamhlanje.
AmaNgqina aneminyaka emininzi eguqulela, eprinta yaye esasaza iNguqulelo Yehlabathi Elitsha, ehlonelwayo zizifundiswa ngenxa yendlela echane ngayo. Ngo-1961 le Bhayibhile yayisele iphelele ngesiNgesi. Ngo-1963, iNew York Times yapapasha isaziso esenziwa kwindibano yamaNgqina eyayiseYankee Stadium sokuba iNguqulelo Yehlabathi Elitsha iza kufumaneka ngezinye iilwimi ezintandathu. Ukususela ngoko, amaNgqina aye anceda abantu abathetha iilwimi ezingaphezu kweziyi-120 bayifumana le nguqulelo. Kutshanje iKomiti YeBhayibhile YeNguqulelo Yehlabathi Elitsha ikhethe ukuyihlaziya le Bhayibhile ngenxa yotshintsho olukhoyo kwindlela abantu abathetha ngayo, nangenxa yokuba ifuna ukuwabeka lula amanye amagama aseBhayibhileni. Oku kuncede yafundeka ngokutyibilikayo yaza yaqondakala lula. INguqulelo Yehlabathi Elitsha ehlaziyiweyo isebenzise iindlela zakutshanje zokuguqulela.
UJ. R. Brown, osisithethi samaNgqina kaYehova kwikomkhulu lawo uthi: “Sakuvuyela kakhulu ukufumana iNguqulelo Yehlabathi Elitsha kwiminyaka eyi-50 eyadlulayo, kodwa ngoku siyivuyela nangakumbi le nguqulelo ihlaziyiweyo, injongo yethu kukunceda abantu bafunde iZibhalo Ezingcwele baze baziqonde ngendlela echanileyo, evakala kamnandi nenesidima.”
Fowunela:
UJ. R. Brown, Office of Public Information, tel. +1 718 560 5000


text:
IBHAYIBHILE IYABUTSHINTSHA UBOMI BABANTU
Imibuzo Emithathu Eyatshintsha Ubomi Bam
UNYAKA WOKUZALWA: 1949
ILIZWE: EMERIKA
UBOMI BANGAPHAMBILI: WAYEFUNA UKWAZI INJONGO YOBOMI
INDLELA ENDANDIPHILA NGAYO:
Ndakhulela eAncram, idolophu encinane ekumaphandle aseNew York, eMerika. Le dolophu yayineefama ezininzi. Kangangokuba, kule dolophu iinkomo zazininzi kunabantu.
Le dolophu yayinecawa enye, ibe sasihamba kuyo ekhaya. Qho ekuseni ngeCawa uTamkhulu wayedla ngokundipolishela izihlangu, ndize emva koko ndithathe iBhayibhilana yam emhlophe endandiyiphiwe ngumakhulu, ndenjenjeya ukuya kwicawa yabantwana. Mna, udade wethu kunye nomntakwethu safundiswa sisebancinci ukusebenza nzima, ukuhlonipha nokunceda abamelwane, kunye nokubulela ngeentsikelelo esinazo.
Ekukhuleni kwam ndaye ndemka ekhaya ndaya kuba ngutitshala kwenye indawo. Ndandinemibuzo emininzi ngoThixo nangobomi. Kubantwana endandibafundisa kwakukho abakrelekrele, kodwa abanye kwakufuneka basebenze nzima. Abanye babekhubazekile, ngoxa abanye beyimiqabaqaba. Yayindikhathaza ke loo nto kuba aba bantwana babengazikhethelanga. Ngamany’ amaxesha, abazali baba bantwana bakhubazekileyo okanye ekwakufuneka basebenze nzima babeye bathi, “Yintando kaThixo ukuba umntwana wam abe nje.” Ndandizibuza ukuba uThixo uyivumela njani into yokuba ezinye iintsana zizalwe zikhubazekile. Kaloku usana alwenzanga nto.
Enye into endandizibuza yona kukuba, ‘Yintoni ebalulekileyo endidalelwe ukuba ndiyenze ngobomi bam?’ Kwakungathi ubomi bam buyabaleka nje. Ndakhulela kwintsapho eyonwabileyo, ndafunda kwizikolo eziphucukileyo, ibe ngoku ndandisenza umsebenzi endiwuthandayo. Kodwa xa ndijonga ikamva lam, ndandingaboni nto ingako. Ndandiza kuphila nje ubomi obuqhelekileyo, mhlawumbi nditshate, ndibe nomzi omhle, ndibe nabantwana, ndisebenze ndide ndithathe umhlala phantsi de kufike nexesha lokuba ndiye kunyanyekelwa kwikhaya labakhulileyo. Ndandizibuza ukuba ubomi buphelele na apho.
INDLELA IBHAYIBHILE EBUTSHINTSHE NGAYO UBOMI BAM:
Xa sasisekhefini eYurophu nabanye ootishala, satyelela iWestminster Abbey, iNotre-Dame de Paris, iVatican kunye nezinye iicawa. Kuzo zonke, ndayibuza imibuzo endandinayo. Naxa ndabuyela eSloatsburg, eNew York, ndatyelela iicawa eziliqela. Kodwa akukho nenye kuzo eyandinika iimpendulo ezibambekayo.
Ngenye imini, intwazana eneminyaka eyi-12 eyayifunda esikolweni sam yandibuza imibuzo emithathu. Okokuqala, yandibuza ukuba ndiyazi na ukuba iliNgqina likaYehova. Ndavuma. Okwesibini yandibuza ukuba ndingathanda na ukwazi ngakumbi ngamaNgqina kaYehova. Ndavuma kwakhona. Yaza okwesithathu yandibuza ukuba ndihlala phi. Kwathi kanti ndihlala kufutshane nakowayo. Ngelo xesha, ndandingenalo nofifi ukuba loo mibuzo mithathu yayiza kubutshintsha ubomi bam ngonaphakade.
Kungekudala emva koko, yeza kwam saza saqala ukufunda iBhayibhile kunye. Ndayibuza imibuzo endandiyibuze abefundisi abaninzi beecawa. Yona yayingafani nabo kuba yandibonisa iimpendulo ezicacileyo nezivakalayo kwiBhayibhile yam, iimpendulo endandingazi nokuba zikhona eBhayibhileni!
Izinto endandizifunda zandenza ndonwaba ndaza ndaneliseka. Ndavuyiswa kukufunda eyoku-1 kaYohane 5:19, ethi: “Ihlabathi liphela lisemandleni ongendawo.” Kwathi xibilili ndakuva ukuba asingoThixo obangela ezi ntlungu sizibonayo, kodwa nguSathana ibe uThixo uza kuziphelisa zonke. (ISityhilelo 21:3, 4) Ndabona ukuba iBhayibhile iyavakala xa icaciswa kakuhle. Nangona iNgqina endandifunda nalo lalineminyaka eyi-12, ndazixelela ukuba inyani iya kusoloko iyinyani enoba ithethwa ngubani na.
Ndandifuna nokubona ukuba amaNgqina ayazenza na izinto azifundisayo. Ngokomzekelo, le ntwazana yandichazela ukuba amaKristu okwenene anomonde ibe anobubele. (Galati 5:22, 23) Ndathi makhe ndiyivavanye, ndijonge ukuba inazo na yona ezi mpawu. Ngolunye usuku, ndaqonda ukuba makhe ndingafiki ngexesha kwisifundo sethu. Ndazibuza: ‘Iza kundilinda? Ukuba indilindile, andizi kufika icaphukile?’ Njengokuba ndandingena ngemoto, ndayibona indilinde emnyango. Yakhawuleza yeza emotweni yaza yathi: “Besele ndiza kuya kucela kumama ukuba sifowunele esibhedlele nasemapoliseni, kuba besele ndicinga ukuba usengxakini, kaloku awuzange wakhe wafika emva kwexesha xa siza kufunda. Bendinexhala!”
Ngenye imini, ndayibuza umbuzo ongenakuphendulwa lula yintwazana eneminyaka eyi-12. Ndandifuna ukubona ukuba iza kuyikha entloko na impendulo. Emva kokuba ndiyibuzile, yathi cwaka yaza yathi: “Unzima lo mbuzo. Ndiza kuwubhala, ndize ndibuze abazali bam.” Kwisifundo esilandelayo, yandiphathela iMboniselo enempendulo yawo. Loo nto yandenza ndawathanda kakhulu amaNgqina, kuba iincwadi zawo zaziyiphendula ngokusuka eBhayibhileni imibuzo yam. Saqhubeka sifunda nale ntwazana, ibe emva konyaka ndabhaptizwa ndaza ndaliNgqina likaYehova. *
INDLELA ENDINGENELWE NGAYO:
Emva kokufumana iimpendulo zemibuzo yam, ndandifuna ukuchazela wonke umntu ngazo. (Mateyu 12:35) Ekuqaleni, abantu basekhaya babengafuni nokuziva iinkolelo zam. Kodwa ke, ekuhambeni kwexesha baya bezamkela, kangangokuba umama wasweleka sele eqalisile ukufunda iBhayibhile. Nangona wasweleka engekabhaptizwa, ndiqinisekile ukuba wayesele ezixelele ukuba uza kukhonza uYehova.
Ngo-1978 ndatshata nelinye iNgqina elinguElias Kazan. Saza ngo-1981 sacelwa ukuba siyokuba ngamalungu entsapho yaseBheteli yaseMerika. * Okubuhlungu kukuba, emva nje kweminyaka emine sisebenza apho, uElias wasweleka. Nangona ndandingumhlolokazi, ndaqhubeka ndisebenza eBheteli, ibe oko kwandinceda ndaziva ndithuthuzelekile.
Ngo-2006 ndatshata noRichard Eldred, naye owayekhonza eBheteli. Savuyiswa yintsikelelo yokuqhubeka sisebenza apho. Njengokuba ngoku ndifumene inyaniso ngoThixo, ndiziva ndingaphendulelwanga nje imibuzo yam kuphela, kodwa ndifumene neyona njongo yobomi. Yonke le ntsikelelo yaqala nje ngemibuzo emithathu endayibuzwa yintomb’ encinci.
^ isiqe. 16 Kuthiwa, le ntwazana nabantwana bakokwayo banceda ootitshala abahlanu babo ukuba bafunde iBhayibhile baza bakhonza uYehova.
^ isiqe. 18 AmaNgqina kaYehova asebenzisa igama elithi “Bheteli” elithetha “Indlu kaThixo” xa ethetha ngamasebe awo akumazwe ngamazwe emhlabeni wonke. (Genesis 28:17, 19) Amalungu entsapho yaseBheteli enza imisebenzi emininzi ukuze kuphunyezwe umsebenzi wokufundisa iBhayibhile owenziwa ngamaNgqina kaYehova.
Funda Okungakumbi
Yintoni Injongo Yobomi?
Ngaba wakha wazibuza, ‘Yintoni injongo yobomi?’ Funda impendulo yalo mbuzo eBhayibhileni yakho.


text:
EDOMINICAN REPUBLIC
Inyikima EHaiti
Ulwando Kwintsimi YesiTshayina
Ngo-2005, isebe lamisela uTin Wa Ng, umzalwana oliTshayina owayeseBheteli, ukuba aye kuba nguvulindlela okhethekileyo kwintsimi enkulu yesiTshayina. Lo mzalwana wayezalelwe waza wakhulela eDominican Republic. Abazali bakhe bafudukela eSanto Domingo besuka eTshayina.
NgoJanuwari 1, 2008, kwasekwa ibandla lesiMandarin saseTshayina eSanto Domingo, kwaza ngo-2011 lasekwa eSantiago. Abavakalisi abayi-70 kuquka oovulindlela abathe ngxi abayi-36 kunye noovulindlela abangabancedani abaliqela baqhuba izifundo zeBhayibhile ezimalunga ne-76 ngenyanga.
Ukukhangela Abafundi Abathetha IsiNgesi
Ngo-2007, babeyi-27 466 abavakalisi ababephuma intsimi kumabandla ayi-376 ibe kwakuqhutywa izifundo zeBhayibhile eziyi-49 795. Noko ke, lalingekho ibandla lesiNgesi nangona babeliqela abantu ababesithetha. Ngenxa yoko, ngoAprili 2008, isebe lathumela abathunywa bevangeli uDonald noJayne Elwell eSanto Domingo ukuze baseke iqela labathetha isiNgesi. Igcuntswana labavakalisi ababevutha yinzondelelo laqala ngokwenza uhlolisiso lokuqonda apho bahlala khona abantu abathetha isiNgesi. Emva koko laceba indlela elaliza kuyisebenza ngayo intsimi ukuze lishumayele kangangoko.
Ngenxa yemizamo yaba bazalwana, iqela lesiNgesi laseSanto Domingo laqhubeka likhula, ibe ngoJulayi 2009 kwasekwa ibandla labavakalisi abayi-39. Kwenziwa okufanayo nakwezinye iindawo zelo lizwe. NgoNovemba 2011, kwakukho amabandla esiNgesi asixhenxe neqela elinye kwela lizwe.
Inkosikazi Esisithulu Nekwayimfama Ikhonza UYehova
ULorys, onesifo esibangela ubumfama nokuba sisithulu wakhula engenabazali. Wazalwa esisithulu ibe xa wayeneminyaka eyi-16 amehlo akhe aqalisa ukuba norhatyazo. Emini ubona luzizi kodwa ebusuku uyimfama mfa. Xa selitshonile ilanga uthetha nabantu ngokubampampatha.
Xa wayeneminyaka eyi-23 uLorys wadibana nenye indoda nomfazi wayo abangoovulindlela abakhethekileyo. Ngelo xesha wayehlalisana nendoda esisithulu yaye benentombazana enonyaka neyayisiva. ULorys waya kwiintlanganiso ibe wayithanda into awayifundayo.
ULorys wakhawuleza wayitshintsha indlela awayephila ngayo. Ngokomzekelo, xa weva ukuba ukuhlalisana kwakhe akwamkelekanga, wathetha nale ndoda wayehlalisana nayo ngokubaluleka kokutshata ngokusemthethweni waza wayichazela ukuba yena akasoze angayithobeli imithetho yeBhayibhile. Yothuka xa imbona ethetha phandle ngolu hlobo yaza yavuma ukumtshata.
Emva kokuba betshatile uLorys waba ngumvakalisi waza wabhaptizwa emva nje kwexesha elingephi. Ukanti ukufunda kwakhe iBhayibhile namaNgqina kwamnceda watsho wafunda neNtetho Yezandla YaseMerika. Ukususela ngoko ebefundisa intombi yakhe intetho yezandla nenyaniso.
Inyikima Intlitha IHaiti
Abantu baseDominican nabaseHaiti soze bamlibale uLwesibini kaJanuwari 12, 2010. Kaloku ngaloo mini iHaiti yantlithwa yinyikimakazi. Ngoko nangoko iQumrhu Elilawulayo lamaNgqina kaYehova layalela iofisi yesebe laseDominican Republic ukuba ithumelele iofisi yesebe laseHaiti imali yokunceda. Ekubeni kwakuza kuthunyelwa intywenka yemali, kwathunywa ingxilimbela yogqirha waseBheteli, uEvan Batista, indod’ apha eziimitha eziyi-1.90 ubude neekhilogram eziyi-127 ubunzima.
Isigqibo sokuthuma uMzalwan’ uBatista kwathi kanti sesona-sona, kuba wathi xa efika kumda wala mazwe waxelelwa ukuba bafuneka ngokungxamisekileyo oogqirha. Abantu abaninzi ababonzakele kwinyikima babesisiwa kwiHolo yeNdibano engakwiofisi yesebe laseHaiti ukuze banyangwe. Xa abazalwana baseHaiti beva ukuba kanti uMzalwan’ uBatista lo uthunyiweyo ngugqirha wesebe, bafowunela isebe laseDominican Republic becela ukuba akhe ahlale nabo. Abazalwana bavuma, ibe kwatsho kwaqala iphulo elikhulu lokunceda abazalwana baseHaiti—emva kweeyure intlithile inyikima.
Iofisi yesebe laseDominican Republic yakhawuleza yaqhagamshelana noosomashishini eqhele ukuthenga kubo ukutya. Ngenxa yoko, kwathengwa iikhilogram ezingaphezu kweziyi-6 800 zerayisi neembotyi nokunye ukutya zaza zathunyelwa eHaiti ngo-2:30 ngesifingo, ngoLwesine ngoJanuwari 14—yaye kuthiwa olu yayiluncedo lokuqala ukufika emdeni luvela kwelinye ilizwe. Kwangaloo mini, oogqirha abathathu baseDominican Republic bahamba iiyure ezisixhenxe besiya kwisebe laseHaiti. Bafika ebusuku, kodwa ke kunokuba baye kulala baya ngqo kwabo babonzakele baza basebenza de kwasezinzulwini zobusuku. Ngengomso kwakusele kufike abanye oogqirha nabongikazi abane ababevela eDominican Republic. Abonzakeleyo batyandwa nangona iimeko zazimbi, kusetyenziswa amagumbi ayenziwe buphuthuphuthu kwiHolo yeNdibano. Kwisithuba esingangeveki aba basebenzi bayi-12 babesele bencede abantu abangaphezu kwe-300.
Abantu abonzakele kakhulu babethunyelwa eDominican Republic imihla ngemihla ukuze banyangwe khona. Maxa wambi, kwaiimoto ezazise izinto zokunceda eHaiti zaziye zibalekise iingxwelerha kwizibhedlele ezikulo lonke elaseDominican Republic. Isebe lathumela aMaqela Atyelela Abaguli ukuze akhuthaze abonzakeleyo nokuze aqiniseke ukuba bafumana amayeza nezinye izinto. Amabandla wona anceda amalungu entsapho awayepheleke abantu abonzakeleyo ngokutya nendawo yokulala.
AmaNgqina kaYehova asasaza ngaphezu kweekhilogram eziyi-450 000 zezinto zokunceda, kuquka neepleyiti ezinokutya eziyi-400 000
Ukuzibhokoxa kwabantu bakaYehova emva kwale ntlekele bubungqina obuhle bamazwi akwiMizekeliso 17:17, athi: “Iqabane lokwenyaniso lithanda ngamaxesha onke, yaye lingumzalwana ozalelwe ixesha lokubandezeleka.” Maninzi amava abonisa ukuba uYehova uye wabaxhasa abantu bakhe abanyanisekileyo, esebenzisa umoya wakhe namanye amaKristu, naxa sele bejongene nokufa. Kwaqengqeleka iinyanga kuncedwa abazalwana ababengamaxhoba. AmaNgqina kaYehova asasaza ngaphezu kweekhilogram eziyi-450 000 zezinto zokunceda, kuquka neepleyiti ezinokutya eziyi-400 000. Abazalwana noodade abayi-78 abasebenza kwezonyango nababevela kumazwe ahlukahlukeneyo kunye namatsha-ntliziyo amaninzi, banikela ngexesha nobuchule babo. *
^ isiqe. 1 Ukuze ufumane iinkcukacha, funda uVukani! kaDisemba 2010, kwiphepha 14-19.


text:
AGASTI 28, 2015
EUKRAINE
Inkundla Ephakamileyo YaseUkraine Ikhusela Ilungelo Lokungavumi Ukuya Emkhosini Ngenxa Yesazela Xa Kuqokelelwa Abantu Bokulwa
Inkundla ephakamileyo yaseUkraine iye yavuma ukuba abo bangavunyelwayo zizazela ukuba baye emkhosini banelungelo lokukhetha ukwenza omnye umsebenzi ekuhlaleni enoba kugquba udushe yaye kuyaliwa. Esi sigqibo sichaphazela amalungelo abantu eUkraine nakwamanye amazwe.
UVitaliy Shalaiko, oliNgqina likaYehova, uye watyholwa kusithiwa ubaleka ukuya emkhosini xa ebizwa, ngenxa yokuba ekhetha ukwenza omnye umsebenzi ekuhlaleni. Inkundla yamatyala nenkundla yesibheno zamfumanisa engenatyala, kodwa umtshutshisi uye wabhena kwiNkundla Ephakamileyo yaseUkraine Yamatyala Embambano Nawolwaphulo-mthetho. NgoJuni 23, 2015, inkundla ephakamileyo iye yasichitha eso sibheno, yaza yavumelana nesigqibo seenkundla ezingaphantsi.
Inkundla ephakamileyo iye yavuma ukuba “inkundla yamatyala yenze kakuhle ngokusekela isigqibo sayo kwiNgqungquthela Yamalungelo Abantu yaseYurophu nakwizigqibo zeNkundla Yamalungelo Abantu yaseYurophu.” Yavumelana kwakhona nenkundla yamatyala ukuba kwakufanelekile ukujonga ityala likaBayatyan v. Armenia njengomzekelo. Tyala elo elagwetywa Sisigqeba Esiphezulu SeNkundla Yamalungelo Abantu YaseYurophu ngoJulayi 7, 2011. Esi sigqibo sibalaseleyo sabonisa phandle ukuba ukungavumi ukuya emfazweni ngenxa yesazela esisekelwe kwiinkolelo ezinyanisekileyo zonqulo kukhuselwa nguArticle 9 weNgqungquthela Yamalungelo Abantu yaseYurophu. Kweli tyala likaVitaliy Shalaiko, inkundla ephakamileyo yaseUkraine yenza kwacaca ukuba ilungelo lokungavumi ukuya emfazweni ngenxa yesazela likhuselekile enoba kuyaliwa, njengokuba kunjalo naxa abantu befakwa emkhosini kube kungaliwa. Isigqibo senkundla ephakamileyo simile, asinakuphikiswa yiyo nayiphi na enye inkundla.
Esi sigqibo senze kwatsho kwathi xibilili kuMnu. Shalaiko. Uthi: “Ndiyaqonda ukuba ilizwe lam lifuna ukukhusela abemi balo ngokuba nomkhosi wamajoni. Ngoxa isazela sam singandivumeli ukuba ndiye emkhosini, ndikulungele ukwenza eminye imisebenzi ekuhlaleni. Ndivuya kakhulu kuba iinkundla ziye zaqonda ukuba isizathu sokuba ndingavumi ukuya emkhosini sisekelwe kwiinkolelo zam zonqulo.”
Isigqibo Esinceda Abaninzi
Amawaka amaNgqina kaYehova eUkraine kuye kwafuneka abonise ukuba akathathi cala xa kufakwa abantu emkhosini. Abo baphenduliswa ngumthetho betyholwa ngokubaleka ukuya emkhosini banokuthethelelwa sisigqibo esisemthethweni esikhutshwe kwityala likaVitaliy Shalaiko.
UMnu. Vadim Karpov igqwetha likaMnu. Shalaiko, wathi: “Ngamafutshane, inkundla ephakamileyo ithi, njengeNgqina likaYehova, uMnu. Shalaiko bekungafanelanga ukuba atshutshiswe xa esala ukuya emkhosini. Nditsho nakwilizwe elinjengeUkraine, elineemfazwe nelingazinzanga intle into yokuba imithetho yehlabathi yenkululeko yonqulo, neyenkululeko yesazela isetyenziswa.”
IUkraine Ingumzekelo Ekuhloneleni Amalungelo Abantu
Iinkundla zaseUkraine ziye zavuma ukuba ukwala ukuya emkhosini ngenxa yokungavunyelwa sisazela lilungelo elisisiseko labantu, ibe limele likhuselwe xa kuqokelelwa abantu bokuya emkhosini. Ayikokubaleka umsebenzi, ibe akubeki sichengeni ukhuseleko lwelizwe. Ngokuvumelana nezigqibo zeenkundla ezingaphantsi, inkundla ephakamileyo iye yawakhusela amalungelo abantu baseUkraine. Amazwe asabohlwayayo abo bangavumiyo ukuya emkhosini ngenxa yezazela zabo anokufunda lukhulu kwiUkraine
Funda Okungakumbi
Kutheni AmaNgqina KaYehova Engayi Emfazweni?
Ehlabathini lonke amaNgqina kaYehova aziwa ngokungafuni ukungenelela iimfazwe. Khawufunde ukuba kutheni sisaziwa ngolu hlobo.


text:
EZOMTHETHO NAMALUNGELO ABANTU
EGeorgia
INkundla Yamalungelo Abantu YaseYurophu Iyakwamkela Ukuvuma KweGeorgia Ukuba Inyhashe Amalungelo AmaNgqina KaYehova
IGeorgia yavuma ukuba ukuphelisa izivumelwano zokubhaliswa kwemibutho esemthethweni yamaNgqina kwakungenasihlahla. Urhulumente wenza ukuba amaNgqina atshutshiswe yaye ahlaselwe kangangeminyaka.
AmaNgqina KaYehova Akwiphulo Lokwazisa Ngesigwebo SeNkundla YaseYurophu Yamalungelo Abantu EGeorgia
NgoAprili 2015, iphulo liza kwazisa abezomthetho ngeenkcukacha zesigwebo sakutshanje seNkundla YaseYurophu Yamalungelo Abantu nangonqulo lwamaNgqina KaYehova.
INkundla YaseYurophu Yamalungelo Abantu Ixhasa Umthetho WaseGeorgia
Ngo-Oktobha 7, 2014, iNkundla YaseYurophu Yamalungelo Abantu yawisa isigwebo esixhasa amaNgqina kaYehova eGeorgia. Abasemagunyeni bafunyaniswa benetyala lokohlutha inkululeko yonqulo yamaNgqina.


text:
Ungabalibali Abo Bakwinkonzo Yexesha Elizeleyo
“Asiwulibali umsebenzi wenu wokuthembeka, nokubulaleka kwenu niqhutywa luthando.”—1 TES. 1:3.
1. UPawulos wayevakalelwa njani ngabantu abakhonza uYehova ngokuzimisela?
UMPOSTILE uPawulos wayengabalibali abo babesebenza nzima ngenxa yeendaba ezilungileyo. Wathi: “Asiwulibali umsebenzi wenu wokuthembeka, nokubulaleka kwenu niqhutywa luthando, nokunyamezela kwenu ngenxa yethemba eninalo eNkosini yethu uYesu Kristu phambi koThixo uBawo wethu.” (1 Tes. 1:3) NoYehova ngokwakhe akayilibali imigudu yabo bamkhonza ngokuthembeka, enoba iimeko zobomi zibavumela ukuba benze okuninzi okanye okuncinane.—Heb. 6:10.
2. Yintoni esiza kuthetha ngayo kweli nqaku?
2 AmaKristu amaninzi—mandulo nakule mihla yethu—aye ancama izinto ezininzi ukuze amkhonze ixesha elizeleyo uYehova. Makhe sithethe ngendlela abanye abaye bamkhonza ngayo ngenkulungwane yokuqala. Siza kuhlolisisa neendidi ezahlukahlukeneyo zenkonzo yexesha elizeleyo ezikhoyo kule mihla, size sibone ukuba sinokubakhumbula njani abo baye bazinikela ukuze bakhonze uYehova ngendlela ekhethekileyo.
AMAKRISTU ENKULUNGWANE YOKUQALA
3, 4. (a) Amanye amaKristu enkulungwane yokuqala ayekhonza njengantoni? (b) Babencedwa njani ukuze bafumane izinto eziyimfuneko?
3 Kungekudala emva kokuba ebhaptiziwe, uYesu waqalisa umsebenzi owawuza kwenziwa emhlabeni wonke. (Luka 3:21-23; 4:14, 15, 43) Emva kokufa kwakhe, abapostile bakhe bakhokela ekuwenzeni lo msebenzi nakwamanye amazwe. (IZe. 5:42; 6:7) Amanye amaKristu, njengoFilipu, baba ngabavangeli nabathunywa bevangeli ePalestina. (IZe. 8:5, 40; 21:8) UPawulos nabanye banwenwela kwamanye amazwe. (IZe. 13:2-4; 14:26; 2 Kor. 1:19) Abanye—njengoSilvano (uSilas), uMarko noLuka—baba ngabakhupheli nababhali. (1 Pet. 5:12) Oodade abangamaKristu babesebenza kunye naba bazalwana bathembekileyo. (IZe. 18:26; Roma 16:1, 2) Amava abo bonke abo bazalwana enza kube mnandi ukufunda iZibhalo ZamaKristu ZesiGrike, ibe abonisa ukuba uYehova akabalibali abakhonzi bakhe.
4 Abantu ababekwinkonzo yexesha elizeleyo ngaloo mihla babezifumana njani izinto eziyimfuneko? Maxa wambi, babedla ngokuncedwa ngamanye amaKristu, kodwa babenganyanzelisi mntu ukuba abancede. (1 Kor. 9:11-15) Abantu kunye namabandla babebanceda ngokuzithandela. (Funda iZenzo 16:14, 15; kwabaseFilipi 4:15-18.) UPawulos noogxa bakhe babedla ngokwenza imisetyenzana ukuze bakwazi ukuziphilisa.
ABANTU ABAKWINKONZO YEXESHA ELIZELEYO KWIMIHLA YETHU
5. Sivakalelwa njani esinye isibini ngobomi esibuphilayo kwinkonzo yexesha elizeleyo?
5 Nanamhlanje, abaninzi bayazibhokoxa kwiindidi ezahlukahlukeneyo zenkonzo yexesha elizeleyo. (Funda ibhokisi ethi “ Iindidi Zenkonzo Yexesha Elizeleyo.”) Bavakalelwa njani ngokhetho abalwenzileyo? Lo ngumbuzo omele uwubuze kubo, ibe kuya kukunceda ukwenjenjalo. Khawuve nanku umzekelo: Umzalwana oye waba nguvulindlela othe ngxi nokhethekileyo, waba ngumthunywa wevangeli, waza wakhonza kwiBheteli yelizwe lasemzini, uthi: “Ukuba kwinkonzo yexesha elizeleyo sesinye sezona zigqibo zihle kwendakha ndazenza. Xa ndandineminyaka eyi-18, ndandingazi ukuba ndikhethe yiphi phakathi kokuya eyunivesithi, ukuphangela nokuba nguvulindlela. Amava endiwafumeneyo andifundise ukuba uYehova akasoze azilibale izinto ozincamileyo ukuze umkhonze ixesha elizeleyo. Ndiye ndakwazi ukusebenzisa nayiphi na italente neziphiwo endizinikwe nguYehova ngendlela ebendingenakuzisebenzisa ngayo ukuba ndandikhethe ukusebenzela ihlabathi.” Umkakhe uthi: “Sabelo ngasinye esiye sasifumana sindincede ndakhula. Siye sabona uYehova esikhusela yaye esalathisa ngokuphindaphindiweyo ngeendlela ebesingenakuzibona ukuba sasikhethe ukuqhubeka siphila ubomi obutofotofo. Ndimbulela yonke imihla uYehova ngobomi esibuphilayo kwinkonzo yexesha elizeleyo.” Ngaba akungethandi ukuvakalelwa ngaloo ndlela ngobakho ubomi?
6. Yintoni esinokuqiniseka ngayo sonke ngendlela uYehova avakalelwa ngayo?
6 Kakade ke, iimeko zabanye azibavumeli ukuba babe kwinkonzo yexesha elizeleyo okwangoku. Sinokuqiniseka ukuba uYehova uyayixabisa imigudu yabo yokumkhonza ngemiphefumlo yabo iphela. Cinga ngabo uPawulos awababiza ngamagama kuFilemon 1-3, kuquka nabo babekwibandla laseKolose. (Yifunde.) UPawulos wayebaxabisa, ngokunjalo noYehova. Ngendlela efanayo, uBawo wethu osezulwini uyayixabisa indlela omkhonza ngayo. Noko ke, unokubaxhasa njani abo bakwinkonzo yexesha elizeleyo?
UKUNCEDA OOVULINDLELA
7, 8. Yintoni eyenziwa ngoovulindlela, ibe abanye abasebandleni banokubanceda njani?
7 Njengabavangeli benkulungwane yokuqala, oovulindlela abanenzondelelo balukhuthazo emabandleni. Abaninzi bazama ukushumayela iiyure eziyi-70 nyanga nganye. Unokubanceda njani?
8 Omnye udade onguvulindlela ogama linguShari wathi: “Oovulindlela babonakala bomelele, kuba basoloko besentsimini. Sekunjalo, bayakufuna ukukhuthazwa.” (Roma 1:11, 12) Xa ethetha ngoovulindlela abasebandleni lakhe, omnye udade owakwaziyo ukuba nguvulindlela kangangeminyaka ethile wathi: “Basebenza nzima. Baba nombulelo xa kukho umntu ocela ukubasa entsimini, abamemele isidlo, abanike imadlana yepetroli nezinye izinto. Batsho babone ukuba uyabathanda.”
9, 10. Ziintoni eziye zenziwa ngabanye ukunceda oovulindlela ebandleni?
9 Ngaba ungathanda ukuncedisa oovulindlela entsimini? UBobbi onguvulindlela wathi: “Siludinga kakhulu uncedo phakathi evekini.” Omnye uvulindlela osebandleni likaBobbi wongeza wathi: “Emva kwemini kuba nzima ukufumana umntu oza kusebenza naye.” Xa ecinga ngeentsuku zakhe zokuba nguvulindlela, udade ngoku oseBheteli eBrooklyn uthi: “Omnye udade owayenemoto wathi kum, ‘Nanini na udinga umntu wokusebenza entsimini, undifowunele, ndiza kuhamba nawe.’ Wandinceda nyhani loo dade.” UShari yena uthi: “Emva kwentsimi, oovulindlela abangatshatanga badla ngokuba bodwa. Usenokuman’ umema abazalwana okanye oodade abangatshatanga kunqulo lwentsapho. Ukwenza izinto kunye nabo kuyabomeleza.”
10 Ecinga ngexesha laxa wayenguvulindlela kunye nabanye oodade abangatshatanga, omnye udade oneminyaka ephantse ibe yi-50 ekwinkonzo yexesha elizeleyo uthi: “Abadala babedla ngokutyelela oovulindlela qho emva kweenyanga ezithile. Babesibuza benyanisekile ngempilo yethu nangemisebenzi yethu yokuziphilisa, baze babuze ukuba asinazinto zisixhalabisayo na. Babesiza nalapho sihlala khona ukuze babone ukuba akukho nto banokusincedisa ngayo na.” La mava anokukwenza ucinge ngendlela uPawulos awayixabisa ngayo into awayenzelwa yenye indoda enentsapho e-Efese.—2 Tim. 1:18.
11. Yintoni umsebenzi woovulindlela abakhethekileyo?
11 Amanye amabandla aye asikelelwa ngoovulindlela abakhethekileyo. Abaninzi kwaba bazalwana noodade bashumayela iiyure eziyi-130 nyanga nganye. Ngenxa yexesha abalichitha entsimini nasekuncediseni amabandla, lincinane gqitha ixesha lokwenza umsebenzi wokuziphilisa. Iofisi yesebe ibanika imadlana nyanga nganye ukuze bakwazi ukunikela ingqalelo entsimini.
12. Abadala nabanye banokubanceda njani oovulindlela abakhethekileyo?
12 Sinokubanceda njani oovulindlela abakhethekileyo? Omnye umdala okwiofisi yesebe nosebenzisana kakhulu noovulindlela abakhethekileyo uthi: “Kufuneka abadala bancokole nabo, bave ukuba banjani, baze babone ukuba banokuncedisa phi. Amanye amaNgqina acinga ukuba oovulindlela abakhethekileyo akukho nto bayidingayo kuba befumana imadlana kwiofisi yesebe, kodwa abazalwana basekuhlaleni banokubanceda ngeendlela ezininzi.” Njengoovulindlela abathe ngxi, oovulindlela abakhethekileyo bayakuxabisa ukuba nomntu wokusebenza entsimini. Ngaba unokusebenza nabo?
UKUNCEDA ABAVELELI BESIPHALUKA
13, 14. (a) Yintoni esimele siyikhumbule ngabaveleli besiphaluka? (b) Ucinga ukuba yintoni onokuyenza ukuze uncede abaveleli besiphaluka?
13 Abaveleli besiphaluka nabafazi babo badla ngokujongwa njengabantu abomeleleyo ngokomoya nabangenakugungqiswa. Ewe kona bomelele, kodwa nabo bayakufuna ukukhuthazwa, ukuba nabantu abaza kuhamba nabo entsimini, nokumenyelwa amaxesha okuzonwabisa. Kuthekani ukuba bayagula baze basiwe esibhedlele, mhlawumbi de kufuneke batyandwe? Bavuya nyhani xa abazalwana noodade basekuhlaleni besiba nomdla kubo baze babancede xa kuyimfuneko. Unokuyithelekelela indlela uLuka, “ugqirha oyintanda,” owabhala incwadi yeZenzo, awayibonisa ngayo inkxalabo kuPawulos noogxa bakhe.—Kol. 4:14; IZe. 20:5–21:18.
14 Abaveleli besiphaluka nabafazi babo bayabadinga abahlobo. Omnye umveleli wesiphaluka wathi: “Abahlobo bam bayandibona xa ndifuna ukukhuthazwa. Baye bandibuze imibuzo, nditsho ndikwazi ukuthetha ngezinto ezindityayo. Ndincedwa nje kukundiphulaphula kwabo.” Abaveleli besiphaluka nabafazi babo bayixabisa ngokwenene indlela abazalwana noodade abawubonisa ngayo umdla kubo.
UKUXHASA ABO BAKHONZA EBHETELI
15, 16. Abazalwana noodade abakhonza eBheteli nakwiiHolo zeNdibano benza wuphi umsebenzi, ibe sinokubanceda njani?
15 Ehlabathini lonke, abazalwana abakhonza eBheteli nakwiiHolo zeNdibano bawuxhasa ngendlela ebalulekileyo umsebenzi woBukumkani. Ukuba ibandla okanye isiphaluka okuso sinabazalwana noodade abaseBheteli, unokubonisa njani ukuba uyawuxabisa umsebenzi wabo?
16 Xa befika eBheteli, basenokukhumbula ekhaya, kuba becinga iintsapho nabahlobo ngasemva. Bavuya nyhani xa abanye abazalwana abaseBheteli kunye nabo basebandleni labo bezisondeza kubo! (Marko 10:29, 30) Ngokuqhelekileyo, umsebenzi abawenzayo udla ngokubavumela ukuba baye kwiintlanganiso nasentsimini veki nganye. Noko ke, maxa wambi kudla ngokufuneka benze eminye imisebenzi. Xa amabandla ekuqonda oku aze abonise ukuba ayawuxabisa umsebenzi owenziwa ngaba bazalwana noodade, kungenelwa wonke umntu.—Funda eyoku-1 kwabaseTesalonika 2:9.
UKUNCEDA ABAKWINKONZO YEXESHA ELIZELEYO KUMAZWE ASEMZINI
17, 18. Yiyiphi imisebenzi eyenziwa ngabo bakhonza kwamanye amazwe?
17 Abo bamkela isabelo sokukhonza kweliny’ ilizwe banokudibana nokutya, ulwimi, amasiko neemeko ezahluke kakhulu kwezo baziqhelileyo. Kutheni bekhetha ukwenza utshintsho olunzima kangaka nje?
18 Abanye ngabathunywa bevangeli, abasebenza kwintsimi enokunceda abantu abaninzi abadinga uqeqesho lwabo. Iofisi yesebe ibalungiselela indawo yokuhlala nemadlana ethile ukuze bakwazi ukwenza izinto eziyimfuneko. Abanye bathunyelwa kwamanye amazwe ukuze baye kusebenza kwiofisi yesebe okanye bancedise kumsebenzi wokwakha iiofisi zamasebe, iiofisi zokuguqulela, iiHolo zeNdibano okanye iiHolo zoBukumkani. Bancedwa ngokutya, indawo yokuhlala nezinye izinto ezibalulekileyo. Njengamalungu entsapho yaseBheteli, baya qho ezintlanganisweni nasentsimini, nto leyo ebenza babe lukhuthazo ngeendlela ezininzi.
19. Yintoni esimele siyikhumbule ngabo bakhonza kumazwe asemzini?
19 Unokubakhumbula njani aba bakhonzi bexesha elizeleyo? Khumbula ukuba—ingakumbi xa besafika—basenokungaqhelani nokutya kwaloo ndawo. Unokucinga nangaloo nto xa ubamemela isidlo; unokubabuza ukutya abakuthandayo okanye abanqwenela ukukuzama. Yiba nomonde njengoko befunda ulwimi namasiko asekuhlaleni. Kunokubathatha ixesha ukuqonda yonk’ into oyithethayo, kodwa unokubanceda ngobubele bawabize kakuhle amagama. Bayakufuna ukufunda!
20. Yiyiphi indlela entle esinokubakhumbula ngayo abo bakwinkonzo yexesha elizeleyo nabazali babo?
20 Abazalwana noodade abakwinkonzo yexesha elizeleyo bayaluphala, ibe kunjalo nangabazali babo. Ukuba abazali babo ngamaNgqina, bamel’ ukuba banqwenela ukuba abantwana babo bahlale kwizabelo zabo. (3 Yoh. 4) Kakade ke, abo bakwinkonzo yexesha elizeleyo baya kwenza konke okusemandleni abo ukunyamekela abazali babo xa kuyimfuneko. Sekunjalo, abazalwana noodade abakunye nabo bazali ebandleni banokuhlala bekulungele ukunceda xa kuyimfuneko. Khumbula ukuba abazalwana noodade abakwinkonzo yexesha elizeleyo baxhasa owona msebenzi ubalulekileyo emhlabeni. (Mat. 28:19, 20) Ngaba wena okanye ibandla lakho ninokunceda abazali babo xa kukho into abayidingayo?
21. Bavakalelwa njani abo bakwinkonzo yexesha elizeleyo xa bekhuthazwa?
21 Abo bakwinkonzo yexesha elizeleyo abakwenzi oku kuba befuna imali, kodwa kuba befuna ukupha uYehova nabanye. Baxabisa nantoni na onokubenzela yona. Indlela abavakalelwa ngayo ichazwa kakuhle ngala mazwi odade okhonza kwilizwe lasemzini athi: “Isibhilivana nje esifutshane esibulelayo sibonisa ukuba abanye bacinga ngawe yaye bayavuyiswa ngumsebenzi owenzayo.”
22. Uvakalelwa njani ngabo bakwinkonzo yexesha elizeleyo?
22 Ukukhonza uYehova ixesha elizeleyo yeyona ndlela imnandi yokuphila. Akululanga, kodwa kuyafundisa ibe kuyanelisa. Yeyona ndlela yokukunceda ulungele ukukhonza uYehova ngonaphakade phantsi koBukumkani bukaThixo. Sonke masingaze ‘siwulibale umsebenzi wokuthembeka’ wabo bakwinkonzo yexesha elizeleyo ‘nokubulaleka kwabo beqhutywa luthando.’—1 Tes. 1:3.


text:
Ekugqibeleni Ndiyifumene Inkululeko Yokwenene!
Igosa lentolongo lihleka lathi: “Akukho mntu ufuna wena, ungahlala apha.” Kwenzeka njani ukuba intsapho yethu esebenza nzima kangaka nethanda uxolo, iphoswe ngaphaya kwezitshixo kwintolongo yaseMntla Korea ngo-1950, emva kweminyaka emihlanu iphelile iMfazwe Yehlabathi II?
IINCWADI zam zithi ndazalwa ngo-1924. Ndazalelwa kwilali yaseShmakovka kwiMpuma Ekude eRashiya, kufutshane nomda waseTshayina.
Ngenye imini utata noobhuti bam baqweqwediswa yimigulukudu yaye uMama akazange aphinde ababone. Washiyeka nenkumbula yabantwana, ekwaba nzima ukubondla. Ummelwane wacela kumama ukusisa kwikhaya leenkedama lecawa yobuOthodoki baseRashiya apho wayeza kufika athi umama usilahlile.
Umama wavuma, eqonda ukuba iintsana zakhe, eziquka mna zazinokubulawa yindlala ukuba wayengazukuhambisana neli cebiso. Ekubeni ngoku sele ndiyigabhule iminyaka engama-80 ubudala, ndiyambulela umama ngokusisa kwikhaya leenkedama. Lasindisa ubomi bethu. Nakuba kunjalo isigqibo sakhe sisanditya.
Ngo-1941, ndafudukela eKorea apho ndatshata nendoda enobubele engumRashiya uIvan. Intombi yethu uOlya yazalelwa eSeoul, apho eKorea, ngo-1942. Ngokunjalo nonyana wethu uKolya wazalelwa apho ngo-1945, waza yena umninawa wakhe uZhora wazalwa ngo-1948. Umyeni wam wayejongene nevenkile ngoxa mna ndandithunga. Ngenxa yokuba iSeoul yayinamaJapan amaninzi, abantwana bethu bakhula bethetha isiJapan, ngoxa sasithetha isiRashiya ekhaya. Kwade kwango-1950 kubonakala ngathi kukho uxolo phakathi kwamaSoviet, amaMerika nabantu baseKorea ababehlala eSeoul. Bonke babethenga kwivenkile yethu.
Ukuthinjwa Ngabantu BaseMntla Korea
Ngo-1950 yonke into yatshintsha ngesiquphe. Imikhosi yaseMntla Korea yathimba iSeoul. Singenandlela yakusaba, sabanjwa nabantu bamanye amazwe. Iminyaka emithathu enesiqingatha sasihamba sihlala kwiindawo ezahlukahlukeneyo zaseMntla Korea namabanjwa emfazwe aseBritani, awaseRashiya, awaseMerika nawaseFransi. Sasihlaliswa naphi na apho kuye kwafunyanwa isakhiwo yaye kwakufuneka siphephe iibhombu.
Maxa wambi, sasihlaliswa kwizindlu ezifudumeleyo yaye sisitya ngokwaneleyo. Kodwa ke, ubukhulu becala sasisitya amazimba silala kwizakhiwo ezibandayo nezazingasasetyenziswa. Uninzi kwiqela lethu labulawa kukungondleki nokungahoywa. Ndandiba ligeza xa ndibona abantwana bam bebandezeleka. Kwakhawuleza kwaba sebusika eMntla Korea. Ndikhumbula ndihleli ecaleni komlilo ubusuku bonke, ndifudumeza amatye ukuze ndiwafake emandlalweni wabantwana.
Xa kufudumele, abantu basezilalini zaseKorea babesibonisa izityalo zasendle ezityiwayo nje ngamaqunube, iidiliya neenkowane. Kucacile ukuba abo bantu babengasithiyanga kunoko babenovelwano. Ndafunda nendlela yokubambisa amasele ukuze songeze kuloo cuntsu wokutya esasinako. Ndandisiba buhlungu xa ndisiva abantwana bam becela amasele.
Ngomnye uOktobha kwathiwa masiye kwidolophu yaseManp’o. Saxelelwa ukuba abantu abagulayo nabantwana abancinane baza kukhweliswa kwiinqwelo zeenkabi. UOlya noyise babetha ngezikaTshiwo nelinye iqela. Mna noonyana bam sajonga enkalweni kangangeentsuku silinde ukufika kweenqwelo. Ngelingeni zade zagaleleka.
Amabanjwa agulayo apakishwa ezinqweleni oku kwengca. Yayingumbono olusizi. UZhora ndimbelekile, ndazama ukukhwelisa uKolya, kodwa wasuka watsho ngesikhalo esithi: “Mama, Mama ndifuna ukuhamba nawe! Musa ukundishiya!”
Wabambelela elokhweni yam waza wankcunkca apha emva kwam. Amabanjwa amaninzi adutyulwa ebudeni baloo mfuduko yathatha iintsuku. Amahlungulu athi chu apha emva kwethu, esitya izidumbu esasizishiya ngasemva. Ekugqibeleni saphinda sadibana nomyeni wam no-Olya. Salilelana saza sangana. Andizange ndilale ngobo busuku, ndibasa umlilo ndifudumeza amatye okusenza shushu. Ndaye ndaxola ndakuwabeka kuzo zonke iimandlalo zabantwana bam.
Ngo-1953, kude kufuphi nomda owahlula uMntla noMzantsi Korea, saqalisa ukuphila ubomi obubhetele. Safumana impahla ecocekileyo, izihlangu, isonka nkqu neelekese. Kungekudala, amaNgesi akhululwa kwaza kwalandela amaFrentshi. Sasingenazo iincwadi ezichaza ilizwe esiphuma kulo. Emva kokukhululwa kwamabanjwa okugqibela, sasala sedwa. Salila sibuhlungu yaye kungangeni nokutya. Kungesi sihlandlo, igosa laseKorea lathetha la mazwi asekuqaleni kweli bali.
Ubomi Obutsha EUnited States
Akuzange kube kudala emva koko singalindelanga, safuduselwa eMzantsi Korea. Emva kokuncinwa ngamagosa omkhosi waseMerika, savunyelwa ukuba sifudukele eUnited States. Sahamba ngenqanawa saya kufika eSan Francisco, eKhalifoniya, apho sancedwa ngumbutho wamalizo. Emva koko, saya eVirginia, apho sancedwa ngabantu de sakwazi ukuzimela. Ekugqibeleni saya kuhlala eMaryland ukuze siqalise ubomi obutsha.
Sasikhwanqiswa kukubona izinto eziqhelekileyo ezinjengomatshini wokutshayela. Njengabaphambukeli kweli lizwe lasemzini, sasizijul’ ijacu emsebenzini. Kodwa yayindiphazamisa into yokubona abantu bexhaphaza abo bafikayo. Ukufika kwethu sadibana nomfundisi wecawa yobuOthodoki baseRashiya owathi: “Ngoku nikwilizwe elisikelelweyo. Ukuba nifuna ukuhambela phambili musani ukuhlala nabakhaya benu.” Andizange ndikholelwe xa ndeva loo mazwi. Ngaba asifanele sincedane?
Ngo-1970 uBernie Battleman, omnye wamaNgqina kaYehova, wasityelela ukuze athethe nathi ngeBhayibhile. Wayethetha phandle njengathi. Kwaqengqeleka iiyure sithetha. Ekubeni ndandikhulele kwikhaya leenkedama lamaOthodoki ndandizazi ngentloko imfundiso zalapho. Kodwa andizange ndacinga ngokuba neBhayibhile eyeyam. UBernie wasiphathela waza wathi: “Le Bhayibhile yeyenu kuba ndiyanithanda.” Wasidibanisa noBen inzalelwane yaseBelarus iNgqina elithetha isiRashiya.
Ngobubele uBen nenkosikazi yakhe bayiphendula ngeBhayibhile yonke imibuzo yam. Kwangaxeshanye, ndandiqinisekile, ukuba amaNgqina aye azijija iZibhalo. Zazindicaphukisa iimpapasho zawo kuba zazisithi uMariya wayenabo abanye abantwana ngaphandle kukaYesu, ngoxa ecaweni ndandifundiswe ukuba wayengenabo.
Ndafowunela umhlobo wam othetha isiPolish ndaza ndamcela ukuba andifundele uMateyu 13:55, 56 kwiBhayibhile yakhe yesiPolish. Emva kokuyifunda ndothuka ndakufumanisa ukuba uYesu wayenabo abaninawa! Kwakhona, umhlobo wam wafowunela umhlobo wakhe owayesebenza kwiThala leencwadi lasePalamente eWashington, D.C., ukuba afunde le vesi kuzo zonke iinguqulelo zeBhayibhile ezilapho. Wathi zonke zithetha into enye zithi: UYesu wayenabo abaninawa futhi enabo noodade wabo.
Ndandinothotho lwemibuzo. Kutheni abantwana besifa? Kutheni iintlanga zisilwa? Kutheni abantu bengavisisani nokuba sele bethetha ulwimi olunye? Iimpendulo endazifumana eBhayibhileni zandivuyisa gqitha. Ndafumanisa ukuba asikokuthanda kukaThixo ukubandezeleka kwabantu. Ndavuya gqitha ndisakwazi ukuba ndiza kuphinda ndibabone abantu abathandekayo abaye bafa ngenxa yeemfazwe. Ngokuthe ngcembe uYehova waba ngumntu wokwenene kum.
Ngenye imini, ndathandaza ndimi phambi kwemifanekiso eqingqiweyo, ndibongoza uThixo ukuba ancede unyana wam owayelijoni nowayesandul’ ukubuya evela emkhosini eVietnam. Ngesiquphe kwathi qatha engqondweni yam into yokuba andifanele ndithandaze kwimifanekiso kodwa ndimele ndithandaze ngqo kuYehova, uThixo ophilayo. Ndayiqhekeza le mifanekiso ndaza ndayibona ukuba yayingabalulekanga nganto kuba yayenziwe ngefoyile. Ndandiyithenge ecaweni, kodwa ngobo busuku ndayitshabalalisa.
Kwakungelula ukwahlukana necawa endakhulela kuyo. Kodwa ndakuxabisa ngaphezu kwayo nayiphi na enye into oko ndandikufunda eBhayibhileni. Emva konyaka, mna nomyeni wam nentombi yethu saya kumfundisi wobuOthodoki. Ndandiyibhale phantsi yonke imibuzo yaye phantsi kombuzo ngamnye kukho isibhalo. Njengoko ndandifunda iivesi zeBhayibhile ngokuvakalayo, umfundisi wahlunguzelisa intloko waza wathi: “Ulahlekile.” Wathi singaphindi sibeke imicondo yethu kwakhe.
Eso siganeko sayichukumisa gqitha intombi yam uOlya ethanda ukubuza. Naye waqalisa ukufunda iBhayibhile waza waya nakwiintlanganiso zamaNgqina kaYehova kunye nam. Ndabhaptizwa ngo-1972, waza yena uOlya wabhaptizwa kunyaka olandelayo.
Intetho Yentsapho
Intsapho yethu inentetho ethi, Jonga oko kwenzekayo ngoku, ungazidubi ngexesha elidlulileyo. Ngenxa yoko, asibe sithandabuza ukwenza into entsha ukuba seyisekile ukuba loo nto ilungile. Sathi sakuba nolwalamano noThixo mna nentombi yam, saba nomnqweno ovuthayo wokuya emakhayeni abantu ukuze sibaxelele ngezinto esizifundileyo. Ekuqaleni ndandibehla entloko abantu xa ndithetha nabo ngenxa yoko kwakuye kufuneke ukuba abanye bangenelele ukuze bazibeke ngobuchule izinto. Ekuhambeni kwexesha, ndafunda ukuthetha nabantu beentlanga ngeentlanga, ababesithi njengam, bafune ubomi obubhetele.
Kwiminyaka eyalandelayo, mna nentombi yam sasidla ngokuthi ukuba lungaze ludilike uDonga lwaseBerlin, singaya eRashiya ukuze sincede abantu abanje ngathi bafunde ngoThixo. Lathi lakuwa olo donga ekuqaleni kweminyaka yoo-1990, uOlya walizalisekisa elo phupha. Wafudukela eRashiya yaye kangangeminyaka eli-14 eshumayela apho ixesha elizeleyo. Wafunda iBhayibhile nabantu abaninzi yaye wancedisa nakumsebenzi wokuguqulela owenziwa kwisebe lamaNgqina kaYehova laseRashiya. Waguqulela kulwimi lwesiRashiya iincwadi zesiNgesi ezisekelwe eBhayibhileni.
Ngoku andisakwazi ukuhamba, yaye abantwana bam benza konke okusemandleni abo ukuze bandinyamekele. Ndibulela uThixo kuba ndiphila ubomi bokwenene, ekubeni ndakhula kabuhlungu. Ndiye ndabubona ubunyaniso bendumiso yomalusi uDavide eseBhayibhileni ethi: “[UThixo] undikhaphelela kwiindawo zokuphumla ezinamanzi amaninzi. Uyawuhlaziya umphefumlo wam. Undikhokelela kumkhondo wobulungisa ngenxa yegama lakhe.”—INdumiso 23:2, 3. *
^ isiqe. 29 UMaria Kilin uye wasutywa kukufa ngoMatshi 1, 2010, xa eli nqaku belilungiselelwa ukuze lipapashwe.